text: Oranjestad – Diamars awor ta ultimo dia cu por entrega e plachinan di number di vehiculo cu no ta den uzo Pa haya posibel dispensacion di impuesto pa di dos kwartaal ORANJESTAD – Departamento di Impuesto ta participa cu diamars awor, dia 31 di maart 2015, ta ultimo dia cu por entrega e plachinan di number di aña 2015 di vehiculo cu no ta den uzo. E di dos kwartaal ta cuminsa 1 di april y si e plachinan keda aden pa e kwartaal completo, esta te cu 30 di juni 2015, por haya dispensacion di impuesto. Esaki ta nifica cu no tin mester di paga e impuesto pa e kwartaal ey. Aki ta sigui mas informacion. E condicionnan Ta asina cu pa un vehiculo cu no ta den uzo y cu no lo bay ta den uzo pa un tempo, no lo tin mester di paga e impuesto di un of mas kwartaal durante aña. Esaki ta dispensacion di impuesto y ta valido solamente si cumpli cu e siguiente condicionnan. 1. Ta entrega e plachinan di number prome cu e kwartaal cuminsa (esta prome cu 1 di april 2015) y 2. E plachinan di number ta keda aden pa por lo menos un kwartaal durante aña. Entregamento di plachi di number Por entrega e plachinan di number sea na oficina principal na Oranjestad of na un Oficina di gobierno den districto. Mester acudi cerca un cahero pa yena y firma un formulario. Pa medio di e formulario ta declara cu ta entrega e plachinan y ta duna e motibo por ehempel: pa motibo di biahe largo, vehiculo ta daña etc. Ta reserva e number pa aña fiscal 2015 Departamento di Impuesto ta warda e plachinan di number solamente pa aña fiscal 2015. Durante e periodo aki ta reserva e number tambe pa e doño di vehiculo. Despues di aña 2015, e cliente ta core riesgo di perde su number si acaso e no reacciona. Periodo cu e plachi ta keda aden E dispensacion di impuesto ta depende tambe di con largo un cliente ta laga su plachinan di number aden. Solamente si e plachinan a keda aden pa un kwartaal of mas completo, e ora no lo tin mester di paga e impuesto di e kwartaal concerni. Por ehempel: si e vehiculo ta daña pa un luna so y e doño a busca e plachinan di number bek, e ora toch e mester paga e impuesto di e kwartaal ey completamente. E dispensacion no ta conta pa cada luna cu e plachi a keda aden, sino pa cada kwartaal di aña. No tin dispensacion cu forsa retroactivo No ta duna dispensacion di impuesto cu forsa retroactivo. Esaki ta pa motibo cu mester paga e impuesto delanta. Si entrega e plachinan di number na e momentonan aki, no por haya dispensacion mas pa e prome kwartaal. Dispensacion na e momentonan aki E plachinan di number cu keda entrega na e momentonan aki lo por cay bou dispensacion di impuesto pa e di dos kwartaal, esta april, mei y juni 2015. E plachinan mester keda aden si pa 3 luna largo. Cliente por dicidi di laga e plachinan aden pa e resto di aña tambe. Dispensacion no ta conta pa gasto di plachi Por haya dispensacion pa e impuesto solamente y no pa e gastonan di e plachinan di number. Semper e cliente lo mester paga Afl. 20,- pa gasto di e plachinan.


c: text/html

text:
Nos ta yegando na e recta final pa cu campaña electoral 2021. Otro siman Aruba mester sali y vota pa e candidato di nan escogencia.Sra Jennifer Arends- Reyes a sa di ricibi e apoyo masal for di comunidad yegando asina…
Duna nos Luz Berde
Danki na Bo sosten partido AVP por a sirbi Aruba durante añanan largo. Den periodo 2009-2017 nos a traha duro pa haci nos isla miho, mas bunita y mas solido. Nos a logra hopi. Pero tin hopi mas pa haci. E trabou cu nos a haci durante ultimo e periodo aki ainda ta visibel tur caminda: kilometernan di caminda a wordo construi y hopi mas a wordo reconstrui. Barionan y areanan publico cu tabata decai awe ta bunita y dushi pa biba y pasa tempo aden. E hospital nobo t’ey awor pa duna miho servicio na comercio y miho cuido na ciudadanonan. Scolnan cu tabata den mal estado a wordo reconstrui y a traha scolnan nobo. Cada un di e proyectonan aki a contribui na crea trabou y miho servicio. Nan ta embeyece nos pais y crea oportunidadnan nobo pa nos hendenan y nos economia.
Tuma contacto cu mi
- Avenida Alo Tromp 56 Oranjestad, Aruba
- +297 5830911
- Weg Sero Preto 9 San Nicolas, Aruba

robotstxt: allowed

filter: keep


text:
Detenshon pa violashon di lei di arma i opio.
KOMUNIKADO DI PRENSA
389 / 2019
28 sèptèmber 2019
Detenshon pa violashon di lei di arma i opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 27 di sèptèmber 2019, durante patruya di personal di Tim di Mantenshon di
Órden Públiko, alrededor di 21.39’or nan a tene kontrol riba un hòmber na altura di un
establesimentu riba Koraalspechtweg.
Durante di e kontrol aki nan a haña i konfiská un arma di kandela skondé den rant di karson
di e sospechoso i a detené e hòmber E.J.P. nasé na Kòrsou di 47 aña di edat.
Kontinuando ku e kontrol a haña e sospechoso ku:
6 saku chiki di plèstik ku mariwana;
7 saku di plèstik ku hash, den su poder i a konfiská esakinan.
A presentá e sospechoso dilanti un Fiskal Ouksiliar ku a ordená su enkarselamentu
pendiente di mas investigashon.


text:
Ganso Checo
Raza Checo di Ganso
Pakico cria ganso Checo?
Un lector atento di e paginanan aki lo puntra su mes pakico nos mester cria e ganso Checo? Ban compahina e argumentonan na fabor y esnan en contra, e or abo ta bai averigua cu cria ganso Checo ainda tin sentido.
Na total: Si bo ta buscando un ganso adecuado pa bo cria y bo kier produci carni pa bo famia na un costo baho, E ganso checo ta e raza cu bo ta buscando. Pa un famia di cuatro pa seis hende, e yiu di un par di ganso Checo ta resulta suficiente pa produci suficiente carni pa un aña (a menos cu bo kier ganso gerostu cada dia). E ganso Checo ta lanta poco a poco, y ta tuma hopi tempo pa nan crese tee dad di bai carniceria. Di otro banda, majoria di nan cuminda ta bin di pasto (cu ta por nada) cu un minimo di alimentacion adicional di trigo. Cu cria mas grandi o di miho calidad pa broil, bo mester adicionalmente alimenta cumprando cuminda (trigo, maishi, cuminda mescla cu bonchi di soya) pa haya suficiente rendimento. Asina ta cu e costo total di cria ganso Checo lo ta mas abouw, pero e rendimento neto di carni ta bai ta mas halto.
Ganso Checo > Pakico cria ganso Checo?
Copyright © Ganso Checo, 2006-2021. All rights reserved. Last update: 11. di october 2019


text:
WILLEMSTAD — Komo preparashon pa Carifta Games 2017, e komité organisadó “Stichting Organisatie Atletiek Evenementen” (StOA), ta organisando diferente reunion ku e gruponan di tarea asigná. Djasabra último, 20 di ougùstùs, e eks atleta olímpiko Caimin Douglas, kende ta e Direktor tékniko deportivo pa CARIFTA 2017, a duna un presentashon na e demas gruponan di tarea.
For di algun luna atras e fundashon organisadó StOA a asigná señor Caimin Douglas komo e persona responsabel pa henter e parti tékniko deportivo pa loke ta e weganan ku ta tuma lugá den SDK, kual ta enserá e programa pa e diferente disiplinanan, huradonan, e boluntarionan riba pista di atletismo i e kordinashon pa tur evento start na ora.
Señor Douglas a enfatisá ku pa logra un evenementu di atletismo eksitoso, bo mester di un grupo grandi di boluntario. Esakinan ta sumamente nesesario i importante den henter e proseso di un evento, tantu pa e preparashon promé, durante i na final di kada evento i guiando e atletanan den e proseso pa bin i bai na e respektivo akomodashonnan deportivo. “Ta sumamente importante aworakí, pa mas pronto posibel, buska un grupo di boluntario entusiasmá ku lo ser entrená riba sierto spesialidat spesífiko. Mester di diferente miembronan di hurado pa e disiplinanan di sprent, bulamentu haltu, bulamentu leu, tiramentu di sper, tiramentu di disko i pushamentu di bala. Banda di esaki mester di boluntarionan ku ta avisá e atletanan pa ta na ora na e respektivo disiplina ku nan mester kompetí na dje”, Segun Caimin Douglas a sigui enfatisá.
E inskripshon pa boluntarionan i patrosinadornan pa e ‘Carifta Games 2017’ ya a habri i por hasi esaki via e wèpsait di e organisashon (www.carifta2017.com). E komité organisadó ta hasi un yamada na un i tur ku di bèrdat ta interesá pa duna un man, pa inskribí mas pronto posibel i asina duna un sosten na e weganan. Carifta Games 2017 lo tuma lugá e fin di siman di Pasku di resurekshon den Sentro Deportivo Kòrsou (SDK) na Kòrsou.
Carifta games” ya pa años ta ser konsiderá komo e kuna di e futuro kampionnan olímpiko di e aria di Karibe. Un ehèmpel klásiko di esaki ta e atleta Usain Bolt, ku te ainda, ta esun ku tin e rèkert riba 200 meter den Carifta Games. Un kantidat promedio di 450 atleta, prosedente di e area di Karibe, ta partisipá anualmente na e weganan aki.


text:
Debi na e aumento di casonan di transmision local di covid-19.
Casnan di cuido ta stop cu bishita "per direct".
Desde awe 5 di augustus 2020, casnan di cuido di grandinan lo no permiti bishita y ta pidi cooperacion di cada cas di cuido y di comunidad den e lucha aki pa proteha nos sernan stima.
Nos ta encurasha cas nan di cuido pa informa e famianan debidamene y encurasha nan pa sea creativo den e proximo simannan pa por tin toch un forma di contacto no directo cu nan ser stima den forma di video call, carta of yamada telefonico.
*Si acaso tin bishita por fabor tene un documentacion di tur bishitante cu ta drenta bo cas di cuido.
E medida aki ta keda vigente te cu cu proximo aviso y despues lo evalua e situacion na Aruba relaciona cu COVID-19 y su grado di peliger pa nos grandinan.


text:
WILLEMSTAD — Wikènt tras di lomba Kanga/Youngstars ta sorprendé Eagles 1/Souax den un wega hopi emoshonante. Despues di tabata pèrdí 3 pa 1 Kanga/Youngstars ta raly ku 3 kareda den e último inning lagando Eagles/Softex den tereno ku skor di 4 pa 3. Angelica Vilchez a gana i mihó bate a resultá Andrea di 2-2. Picher pèrdèdó a resultá Tanisha Gil i na bate Tizony Raap di 2-2.
Otro resultadonan di wikènt:
- Starosa Angels 1 a gana Souax/Eagles 2 ku skor di 16 pa 1
- Starosa Angels 1 a gana Souax/Eagles 1 ku skor di 11 pa 5
- Starosa Angels 1 a gana Souax/Eagles 1 ku skor di 11 pa 2
- Starosa Angels 2 a gana Souax/Eagles 2 ku skor di 23 pa 1
- Starosa Angels 2 a gana Souax/Eagles 2 ku skor di 12 pa 1
- Buenavista/Pichingolo a gana Souax/Eagles 2 ku skor di 17 pa 4
- Buenavista/Pichingolo a gana Souax/Eagles 2 ku skor di 13 pa 3
- Souax/Eagles 1 a gana Kanga/Youngstars ku skor di 10 pa 1
CSB a introdusí hungadó i picher di luna durante kampeonato hubenil/Bigleague. Picher di luna di Mart a resultá Lyuska v/h Kruys ku a gana 7 di e 10 weganan pa St.Rosa Angels 1 den luna di Mart. I hungadó di luna a resultá Anais Piar ku a bati 14 hit den 10 wega pa Buenavista/Pichingolo.
Standing kampionato Bigleague/hubenil MCB


text:
Diabierna atardi, Prome Minister Evelyn Wever-Croes a entrega e Rapport Forensico, cu a wordo haci riba RDA naPresidente di Parlamento, Señor Ady Thijsen.
Parlamento di Aruba na April 2020, durante un reunion publico, a haci e peticion aki pa medio di un mocion entregaconsiderando cu segun Parlamentarionan ya ta basta di scuchatur loke a pasa den e compania RDA y nan kier un rapport forensico. E rapport a tarda 3 luna y e pandemia tabata un factor grandi den e tardansa. Prome Minister a duna di conocecu segun el a comprende, cu e falta di cooperacion di ciertoactornan importante den e investigacion a causa tardansatambe. Prome Minister a indica cu tur Parlamentario por lesaden e rapport cual ta e autornan cu no kier a coopera y cual ta e autornan cu a tarda e investigacion.
Riba e USB stick cu Prome Minsiter a entrega na Presidente di Parlamento, tin dos rapport di cual uno ta e rapport forensicomes riba tur loke a socode den RDA desde e incorporacion naOctober 2016 y feb 2018 cu Prome Minister a dicidi di cambia e hunta di comisario pa pone un paro na tur loke tabatapasando.
“Ta un aña y mei mas o menos caminda tabata tin 21 miyonflorin den e compania (Valero) cu a desparece den 16 luna. Ora e suma di 21 miyon desaparece den e compania ta pasobrabo ta haya algo bek pero akinan no tin nada cu a haya bek. Ora bo puntra pa wak e contractnan di consultants, tampoco tin nada”, Prome Minister a duna di conoce.
E di dos rapport ta esun di RDA na unda e 21 miyon florin akia wordo gasta te cu Februari 2018. Tambe tin un rapport di IT pasobra na momento cu a cuminsa cu investigacion ciertohendenan a delete cierto filenan. Dus tin un rapport riba e computernan cu ta mustra cu tin cosnan ta pasando.
“Mi ta entrega e rapportnan aki na Parlamento awe y mi ta bisa tambe como Gobierno, como representante y accionista, cu mi a papia cu hunta di directiva na momento cu nan aentrega mi e rapport y mi a bisa nan pa asegura cu nunca mas e cosnan aki pasa den RDA y esnan responsabel mester wordoteni responsabel. Esaki ta hopi placa cu por a wordo uza den cosnan importante. Como Gobierno ami a pidi tambeCorporate Governance Commissie pa nan duna Gobiernoconseho tambe pa asegura cu e cosnan aki no ta sosode den otro companianan estatal y pa percura cu nunca nan pasa. Mi a lesa kico tur a bay malo pero e importante ta cu nos a tumaaccion”, Prome Minister Evelyn Wever-Croes a termina bisando.


text:
ULTIMO ORA.
BONEIRU.
PROME DETENSHON A KAI DEN E KASO DI ATRAKO AWE MAINTA NA BELNEM.
DEN MENOS KU 12 ORA KPCN A SOLUSHONA UN PARTI DI E ATRAKO AWOR TA EN BUSKA DI E DI DOS SOSPECHOSO.
Bonnochi miembronan di prensa, aki ta sigui un UPDATE di KPCN:
Den oranan di mèrdia a hasi detenshon di un hòmber S.A.M di 28 aña di edat relashoná ku e atrako ku violensia na Belnem awe mainta. E detenshon a tuma lugá den bario di Rincon, den e kontròl di e vehíkulo a bin enkontra ku algun pertenensia di e víktima di awe mainta.
E kaso ta bou di investigashon. Pa awor aki no tin mas informashon. Asina nos tin update nos ta duna esaki.
FUENTE: KPCN / LIVE FM


text:
Despues di wordo nombra como lider nobo di partido POR, sr. Alan Howell a inicia cu e proceso pa sera un partido practicamente nobo, cuminsando for di ‘fundeshi’ p’asina cuminsa cu e proceso di trata di iguala resultado cu e partido a logra den su prome eleccion na 2017.
Ainda no tin mucho claridad riba e desaroyonan, pero ya caba pa di dos siman sigui, lider Alan Howell a bin ta reuniendo cu difirente posibel candidato caminda mas tanto a pidi tur cu nan a cerca, pa por a tuma un decision diabierna ultimo 5 di maart, pero no ta tur di e candidatonan aki, lo a keda cla pa duna un contesta definitivo n’e lider di partido.
Tog tin varios candidato cu tabata riba lista na 2017 a mustra deseo pa sigui riba lista di e partido, pero ainda falta varios asunto pa aclaria pa mira den ki direccion e partido lo ta moviendo.
POR a logra un asiento den ultimo eleccion y a logra un restzetel cu a duna e partido dos asiento, cu ta leu di e expectativa cu tabatin p’e ex fundador y ex lider Otmar Oduber, kende a pronostico cu sin duda POR lo a saca cinco asiento den e proceso electoral di 2017.
Lider Howell a papia cu varios figura den Cuerpo Policial, pero no a logra convence esnan cu tabata kier, pa nan drenta den politica mirando e panorama cu tin n’e momentonan aki cu henter e pais.
Kende lo ta riba lista como number dos tras di Howell tampoco tin un decision ainda, pero den fin di siman reunionnan a sigui riba formacion di e lista y tambe riba un posibel programa di gobernacion cu e partido tin cu presente dentro di algun siman na pueblo.
Te ainda Minister Andin Bikker no a confirma si e lo ta sigui den politica of di e lo retira, pero manera cu e dianan ta pasando asina liher, hopi ta kere cu Bikker lo no bay eleccion na luna di september benidero.
Pues e prome tres puestonan cu a mustra asina fuerte pa partido POR den e eleccion pasa, cu ta Otmar Oduber como lider, Andin Bikker como number dos y Marisol Lopez Tromp como number tres, ya no ta existi mas y ta keda na lider Howell pa busca candidatonan cu por trek hopi votador y yuda e partido gana e tereno perdi aki bek.
Tampoco ta conoci si e ex fundador y lider Otmar Oduber lo bay yuda e partido durante di campaña mirando e situacion cu su persona mes ta aden n’e momentonan aki, envolvi den un investigacion serio pa corupcion.
Ya Bikker a informa cu ainda e no ta tuma un decision, pero ta improbabel cu e lo subi lista tog ainda prome cu eleccion, mientras cu partido POR a kibra tur lazo cu drs Marisol Lopez Tromp, kende tampoco a informa si e lo sigui den politica of no.
Alan Howell tin un tarea grandi riba dje pa forma un partido completamente nobo y tur cos ta mustra cu actualmente su focus pa ranca voto ta draai rond di Mabon y San Nicolas, pero ta buscando pa haya candidatonan for di otro barionan tambe p’asina trata di logra algo cu ta mustra imposibel caba, esta di saca un asiento den e proceso electoral.
AWEMainta a wordo informa cu lo tin un ex integrante di partido MEP cu lo ta interesa pa bay eleccion riba lista di POR, pero cu ainda esaki no a wordo confirma y supuestamente lo tin negociacionnan tumando lugar, principalmente pa loke ta puesto riba lista.
Exigencia di varios di e personanan cu a wordo acerca pa partido POR, lo a pidi pa ta entre e prome cinco candidatonan riba lista cu ta mustra facil, pero tog no facil n’e momentonana ki.
Directiva di POR ta trahando pa hinca su programa den otro cu cual lo bishita votadornan, pero ainda no tin claridad riba esaki.
For di siman pasa tambe a circula e rumor cu Minister Chis Romero lo no subi lista di MEP mas y cu lo ta combersando cu su persona pa uni su mes na partido POR, pero AWEMainta a wordo sigura ayera tardi cu esaki no t’e caso.


text: KRALENDIJK – Sentro Hubentut i Famia (SHiF) djamars 11 di ougùstùs a entregá sertifikado na un grupo di 12 mucha ku a partisipá na e kurso “Konosé bo kurpa”. Muchanan di entre 6 pa 8 aña a risibí informashon tokante e diferente partinan ku e kurpa físiko ta konsistí di dje. Durante e kurso a trata banda di konosé e kurpa entre otro kuido i funshonamentu di e kurpa, i kon mantené un kurpa salú. Tambe e kurso a duna atenshon na norma, balor i balor propio. Sentro hubentut i famia ta felisitá tur e muchanan ku a partisipá asina entusiasmá na e kurso. Sentro Hubentut i Famia tei pa chiki i grandi, hoben i henter famia. Yama Sentro Hubentut i Famia, na e number di telefon nobo ku ta 717-7300.


text:
WILLEMSTAD – Raylison Martina no tabata di akuerdo ku e operashon planeá pa hasi e stoma di so tata mas chikí. E tata tabatin hopi aña ta sufri di sobrepeso i tabata desisidu pa laga hasi e operashon den Sehos.
Despues di trintitres dia el a fayesé despues di komplikashonnan severo. Nèt su yu Raylison tabata na kaminda pa Schiphol pa bula bini Kòrsou.
Djis despues di morto di Julio Martina e inspektor di Salubridat Públiko di e tempu ei, Jan Huurman, a para operashon pa hasi stoma mas chikí. Famianan di Martina no a konfia e kos i a entregá un keho seka inspekshon. Un keho ku nan no a tende nada mas di dje despues ku Huurman a bai. “Ta djis un kontesta mi ke, pa nos por sigui ku nos bida”, Raylison ta suspirá.
Lèkmentu
Tata Martina dia 8 di yanüari a bin resultá riba mesa di operashon di dòkter Berry i dòkter Fa Si Oen. Despues di tres dia a lag’e sali for di hòspital. Algun siman masha doloroso tabata ward’é. Julio a bishitá dòkter Berry varios biaha ku keho di doló, pero kada be a mand’é kas bèk.
Dia 4 di febrüari e doló a bira insoportabel i a atmití Julio na hòspital, kaminda a bin sali ku tabatin lèkmentu kousá pa un asina yamá ‘poortbreuk’; zür di stoma i kuminda tabata lèk bai den su barika. Despues di dos operashon mas el a fayesé dia 10 di febrüari.
Despues di su promé operashon Julio Martina no por a hasi nada mas e mes i e tabata biba riba kuminda líkido. Ora ku a atmitié di nobo na hòspital su yu muhé a keda band’e dje dia i nochi. “E kos tabatin un impakto enorme riba nos famia. Mi tata tabatin 56 aña di edat i banda di su sobrepeso e tabata salú. Si dòkter a tuma su kehonan na serio lo e tabata na bida ainda.”
Inspekshon
Raylison ta desapuntá den e funshonamentu malu di inspekshon despues ku Huurman a bai. “Ta lástima ku ta na inspekshon so mi por bai, i mi no ta konfia nan mas.” Ku un karta urgente na minister di Salubridat Públiko Bernard Whiteman, djis promé ku Huurman a bai, el a spera di evitá ku lo lubidá riba su keho. Pasobra Huurman a traha konsepto di un rapòrt, pero no a alkansá di yega na un konklushon final. “Nos tabata horifiká ora a bira opvio ku e fayesementu di mi tata no tabata e úniko kaso”, Martina ta bisa.
Den e rapòrt ta remarkabel ku Martina su ruman muhé i e siruhano ta duna diferente vershon. E siruhano ta bisa ku e pashènt ta kome i bai af masha bon. Martina ta pretendé ku su tata por a kome solamente kuminda líkido. Den e rapòrt ta nota ku e ‘apuntashonnan klíniko di e siruhano ta asina breve ku nan no tin un nifikashon relevante pa e rapòrt’.
Karta urgente
Raylison: “Mi ta frustrá ku minister Whiteman no a tuma e karta urgente na serio, nota bon ku e mes tabata inspektor!” Martina no a enfrentá siruhano Berry personalmente ainda: “Mi a skohe pa esaki konsientemente, e kos ta muchu emoshonal.” Loke e ta preferá ta pa taha Berry pa traha komo siruhano i asina no perhudiká otro pashènt.
Pregunta
Segun inspektor general suplente Joe Alcalá tin dies aña kaba ku ta hasi operashon pa hasi stoma chikí na Kòrsou. Poko tempu pasá pa di tres be kaba a prolongá e paro riba e tipo di operashonnan aki. “Tin hopi pregunta si ta ehekutá e operashonnan aki segun reglanan internashonal. Pa hasi esaki bo mester di un bon registrashon. Ta konosí ku tin komplikashon i ku pashènt sa fayesé.” Segun Alcalá un siruhano mes ta introdusí un operashon nobo den hòspital. “Ta nan mes ta responsabel p’esaki i hospital t’ei pa supervisá si esaki ta sosodé na un manera korekto.”
Supervishon
Alcalá no por bisa nada tokante di e keho di Martina. E no sa si a manda e keho kolegio disiplinario médiko kaba, pero si tabata asina mester a informá e famia. Alcala ta atmití ku tin keho na inspekshon ku ta mas bieu ku un aña. “Nos tin hopi aña kaba ku nos no tin sufisiente personal. Aktualmente inspekshon ta buskando un inspektor di Salubridat Públiko i un inspektor athunto.” Esaki lo tuma seis pa ocho siman mas. Alcalá ta preferá di por duna tur su atenshon na supervishon. “Inspekshon no t’ei solamente pa trata keho pero tambe pa supervisá i hasi investigashon. Último añanan tin un skarsedat grandi di e aktividatnan aki.”
Outor: Leoni Leidel-Schenk


text:
Codigo di Proteccion Infantil y Hubenil den pleno proceso di preparacion
Oranjestad - Aruba; Desde aña 2018, Gobierno di Aruba a tuma iniciativa pa bin cu un Sociaal Crisis Plan, cu ta encera un total di 31 proyecto riba e areanan: enseñansa, husticia, salud publico y social, cu e unico meta pa nos muchanan di Aruba lanta den un ambiente cu siguridad y proteccion. Banda di esey e profesionalnan na Aruba a indica cu tin un necesidad enorme con pa anda concretamente cu e casonan di (sospecho) di abuso di mucha y violencia relacional y esaki a conduci pa desaroya un “Codigo di Proteccion” cu ta un di e basenan di mas importante di Sociaal Crisis Plan.
E meta di e “Codigo di Proteccion” ta pa percura pa tur mucha na Aruba por crece den siguridad y fortalece e structura di cuido y trahamento hunto den e instancianan esencial cu ta forma un parti hopi importante den e bida di un mucha y un hoben. E plan di e proyecto aki ta dirigi riba e desaroyo di e “Codigo di Proteccion” infantil y hubenil di Aruba y e cuadro di evaluacion ta e parti di mas importante cu ta fungi como preparacion di e Ley. Pa e 5 stapnan den e Codigo di Proteccion ta trahando hunto cu Unicef Hulanda y tambe Augeo Foundation di Hulanda caminda lo haci uzo di e infrastructura di “Meldcode Huiselijk Geweld en Kindermishandeling” manera esun cu Hulanda ta uza pa aplica aki na Aruba.
Desde mei 2019 a cuminsa cu e trayecto di preparacion pa e ley di Codigo di Proteccion entre sectornan; Hudicial, Social, Salubridad y Ensenjansa. Den cada sector tin un lider di proyecto cu ta encarga cu e preparacionnan pa cu e Ley di Codigo di Proteccion den e veld. Ultimo desaroyonan ta indica cu diferente investigacionnan y analysis a tuma luga den tur 4 sector , den e ultimo lunanan.
Den lunanan venidero di aña 2020 lo tuma luga diferente accionnan dentro di e sectornan pa asina finalisa e preparacion di e ley di Codigo di Proteccion. Ta premira cu lo finalisa e preparacionnan di e Ley di Codigo prome cu fin di anja 2020.
Pa mas informacion tocante e Ley di Codigo di Proteccion por tuma contacto cu Lider Nacional di Proyecto via email sueann.ras@gobierno.aw.


text:
KRALENDIJK – Kabes di skol Kolegio Kristu Bon Wardadó, yùfrou Carinne Thielman a manda karta awe mainta pa tur mayor ku tin yu den grupo 8B. Den e karta ta informá ku tin un alumno ku a tèst positivo pa COVID-19.
“Pa medio di e karta aki nos di partisipá na mayórnan, ku awe mainta nos a haña notifikashon, ku tin un alumno den grupo 8B a tèst positivo pa COVID-19.
Pa e motibu aki nos ta manda tur mucha di grupo 8B kas awe djaluna 28 di sèptèmber 2020, pa evitá ku e kontagio ta ekspandé.
E alumno nan lo keda dos dia kas. Awe djaluna 28-09-2020 i djamars 29-09-2020.
Skol lo sòru pa desinfektá e lokal rigorosamente.
Nos ta urgí mayornan pa bin buska e yu na skol awe mainta mas pronto posibel.
Nos ta pidi mayornan pa vigilá e salú di e yu. Si e yu tin un di e siguiente síntoma nan: doló di garganta, tosamentu, fèrkout, pèrdida di smak, benout, nanishi ta kore, keintura i doló di kabes, nos ta pidi por fabor laga e yu bai tèst. Si e yu a tèst negativo, lag’é 2 pa 3 dia na kas pa siguransa.
Nos ta spera di a informá mayornan sufisiente”, yùfrou Thielman a bisa den e karta na mayornan.


text:
Legendario deportista ‘Beto’ Adriana, esun di mas grandi
Seri di Herensia Kultural
Pa kontribuí na grandesa na Weganan di Reino lo tin un eksposishon ku e kolekshon úniko di trofeo y medayanan di logronan deportivo di 50 aña di e gran deportista Bèto Adriana. E eksposishon ta reflehá un largu historia deportivo internashonal i e trofeonan ta duna un bista reflehá kultura deportivo di mas ku 20 pais kaminda Bèto a kompetí.
Pueblo di Kòrsou, un isla relativamente chikí den laman di Karibe, ku hopi orguyo por bisa di a produsí figuranan deportivo riba un nivel hopi haltu. Un di e yunan di tera ku sin duda mas tantu a destaká tantu lokal i internashonal riba tereno di deporte, ta Eduardo “Bèto” Adriana (29-07-1925 / 10-04-1997)
Bèto Adriana den archivonan deportivo pober di nos pais ta aparesé komo e deportista lokal di mas grandi ku nos a konosé i esei no pa motibu di prestashon ekselente den un ramo di deporte. Legendario Bèto Adriana a graba su nòmber den diferente ramo di deporte, di kua esnan ku a dun’é laurel internashonal ta atletismo i hisamentu di peso.
No ta pornada ku ya pa hopi aña –ku su persona ainda na bida- Curacaose Sport Federatie (C.S.F.) a dediká e premiashon deportivo anual di mas haltu di Kòrsou na su persona, esta: “Kopa Bèto Adriana” pa e deportista mas destaká di nos pais.
Bèto Adriana susesivamente a praktiká e deportenan di: futbòl, bòkseo, atletismo, bodybuilding, peso i tiru. Pues kada bes ku el a yega na e máksimo di su posibilidatnan fisiko pa un ramo deporte, el a pasa pa e siguiente i –sigur lokal- rápidamente ta resultá na promé puesto.
Na edat di 16 aña, Bèto a kuminsá hunga futbòl den tim di Sta. Rosa, bario den kua el a lanta ounke ku el a nase den Otrobanda. Hungando futbòl el a kuminsá pone hopi atenshon riba su kondishon fisiko, loke a habri kaminda pa e kuminsá bòks. El a siña tira e promé moketanan den e deporte aki serka un bòksdó konosí komo Wancho na Janthiel, pa despues sigui train na Villa Maria serka dr. Hugenholtz. Tur kos tabata bai bon, pero a presentá un problema: su peso i estatura físiko tabata pone ku no por a haña kontrinkante p’e i komo tal e mester a train ku hende grandi. Tabata e tempu di Julio Rooi i Chababa komo e bòksdónan peso kompleto di mas eksitoso aki na Kòrsou.
Konsiderando ku no tabatin kontrinkante p’e den bòkseo, el a haña konseho (serka Enrique Coffie) pa bai hasi atletismo. Straño ta ku ademas di pusha bala di heru, tira sper i disko, Bèto ku tur e kurpa ei a bula haltu i tambe kore 100m.
Ku su 200 liber, Beto Adriana den 1943 a marka tempu di 11.2 sekònde riba 100 meter.
Tabatin un tempu kaminda esnan ku no konosé tabata hari i ta para kla pa wak e i hasi chèrchi ora ku e tabata bai kore 100m. Despues ku kareda kaba i e gana, nan tabata keda asombrá kon un hende di asina tantu peso por tabatin e rápides ku e tabata demostrá.
No a tarda ku e éksitonan internashonal a kuminsá drenta: 1946 oro den pushamentu di bala di heru durante Kampionato Sentroamerikano i di Karibe na Barranquilla, Colombia. Kuater aña despues plata na Guatemala i den 1954 i 1962 oro na Mexico i plata na San Juan, respektivamente.
Na 1954 Bèto a logra algu sin presedente: Den Weganan Sentroamerikano i di Karibe na Mexico el a a kompetí den tantu hisamentu di peso i pushamentu di bala di heru (atletismo) i a gana oro den tur dos kompetensia.
E hecho ku el a kuminsá train body-building i despues hisamentu di peso tabatin di haber ku un leshon ku Bèto a sufri na un pòls den 1949. E mester a hasi algun ehersisio ku dumpbell i a gusta esei. Den mesun aña el a subi esenario den e promé kompetensia lokal di “Mr. Curaçao” i a gana esaki. Despues di esei nunka mas el a kompetí den bodybuilding pero riba aserkamentu di Victor Copra a bai dediká atenshon na hisamentu di peso. Ku esaki kaminda a habri pa mas éksito.
Ademas di kantidat di medaya di oro regional den peso na e.o. Venezuela, Pto. Rico i Guyana tambe el a kue plata Panamerikano na Mexico (1955), bròns na Chicago (1959) i atrobe bròns na Sao Paulo (1963).
Na 1955 Bèto a finalisá na di 5 puesto den Kampionato Mundial na Alemania pa despues ripití esei na Iran (1957) i un di shete lugá na Suesia (1958).
Den Panamerikano di 1963 na Sao Paulo, Bèto a sufri leshon serio i no por a hasi e biahe di regreso pa Kòrsou sino te despues di dos luna. Tur e tempu ei el a keda den hospital i despues den un sentro deportivo pa e proseso di rekuperashon. Esei tabata un señal ku e momento di retiro tabata aserkando…. pero no retiro for di deporte.
Na 1965 na trabou (D.O.W.) nan a lanta un klup di tiru i Bèto a afiliá komo miembro. Aki e historia ta kuminsá atrobe for di un prinsipio. Ya den e promé kampionato dje klup el a titulá kampion, siguí despues pa diferente título lokal i antiano. Ounke ku den e deporte aki e no a gana medaya den kompetensianan regional, durante di hopi aña el a representá nos pais den eksterior.
Tuma nota:
Bèto Adriana for di 1950 te ku 1965 – sakando 1957- tabata kampion di Kòrsou superpisá den hisamentu di peso. Riba nivel antiano si e tabata stret di 1950 te 1965 kampion di nos pais.
*Bèto a gusta deporte individual ya ku e no ker a dependé di otro hende pa hasi deporte.
*Bèto a yega di bisa: “Estudio ta na promé lugá i kòrda ku den tempu di gloria tur hende ta hisa bo na laria, pa despues laga bo kai ora ku ya bo no ta eksitoso”.
*Na 1986 Eduardo “Bèto” Adriana a drenta Salon di Fama di C.S.F.
Portret:
1. Trofeonan di Beto Adriana, promé ku su viuda Theresita Adriana a entrega na NAAM na 2002
2. Beto Adriana, heru deportista, den akshon.
Teksto: Rudsel van Lamoen. Portret: Prince Victor, archivo famia Adriana.


text:
Maraka
Seri di Herensia Kultural
Añanan trinta i kuarenta ta konta di un mundu sin televishon, sin kòmpiuter i sin plèstik, pero yen di muzik. For di Venezuela i despues for di Cuba ritmonan cubano i suramerikano a waya bini Kòrsou: ‘música llanera’, son, rumba. I huntu ku e muzik e instrumentonan tambe a bini, entre otro ‘maraca’.
E palabra maraca ta bini probablemente di ‘mbaraca’, ku na lenga di indjan ‘guaraní’ ta nifiká kalbas santu òf kalbas divino. Esaki ta indikashon ku maraka originalmente tabatin un karakter religioso.
E indjannan Cuna, den e teritorio fronteriso di Colombia-Panamá, ta usa e palabra ‘nacha’ òf ‘nassi’. Den e yanonan colombiano nan ta yama maraka tambe ‘capachos’. Fuentenan cubano di siglo 19 ta deskribí zonido di maraka komo ‘stèmnan di indjan’. Ta te na siglo 20 numa e palabra ‘maraca’ mes a bira general.
Ta topa maraka den henter region latino-amerikano, pero prinsipalmente na kosta di Venezuela i Colombia. E indjannan cuna ta usa ‘nassi’ entre otro pa dibertí e muchanan kuné. Nan ta yena e maraka ku pipita di maishi. Na okashon di fiesta ta yena e marakanan ku simia di e palu ‘no’. E pueblo indjan Piaroa, den region di Amazonas ta usa maraka na ora di e ritualnan pa kura hende. E ora ei e maraka ta kontené un piedra blou.
Pero kontrario na bastèl, gogorobí i ‘raspu’ – trahá di kalbas largu – ta te na siglo 20 numa a introdusí maraka na Antia. Awendia ta ofresé un vershon mas barata di maraka na benta komo suvenir, prinsipalmente na turista, – un kalbas chikitu ku a laga seka, ‘kalbas di mondi’, yená ku pipita di maishi òf piedra chikititu. Pero originalmente e instrumento tin un funshon muchu mas digno. Tabata us’é huntu ku tambú i flùit, durante ritualnan di e pueblonan Inca, Maya i Azteka i resientemente tambe e Koginan i otro pueblonan indígena di Suramérika. “Generalmente tabata tene unu na man i tin biaha tabata mara otro na pia.” Asina Harry Moen, líder di e grupo musikal Serenada ta splika.
Ta te na añanan trinta numa Kòrsou ta sera konosí ku e zonido rítmiko di e simianan den kalbas hòl. Moen: “E tempu ei tabatin hopi trafikashon entre e isla akí i tera firme di Suramérika. Hendenan di Kòrsou ku a bai kòrta kaña por ehèmpel a trese maraka for di Venezuela. No ta posibel imaginá ku ta interpretá ‘música llanera’ sin un marakero,
“Tokamentu di maraka ta un arte”, asina Juliana ta bisa. “E show, e trukonan e suramerikanonan ta trese manera nan so por.”
Sin embargo, den kurso di añanan trinta i kuarenta ta lanta na Kòrsou vários desena di trio, kuarteto i septeto ku ta interpretá muzik latino. Gruponan manera ‘Septeto Kòrsou’, ‘Grupo Britania’, ‘Conjunto La Perla’ i ‘Conjunto Victoria’ ta hasi furor. Kasi tur tin nan propio tokadó di maraka, ku huntu ku e tokadó di bongo, ta marka ritmo di e ‘son’ cubano, rumba i bolero. Nan ta ‘toma y dame’, ‘tuma i dunami’, asina Moen ta yama e téknika cubano. “Kontrario na un venezolano ku ta bati su marakanan ku e moveshon ariba i abou, un cubano ta bati su maraka mandando e dilanti. Esei ta produsí un zonido totalmente diferente. Por sierto e maraka usá na Cuba pa muzik di ‘son’ ta zona mas pisá, pasobra e ta trahá di kueru ku no ta kurtí i yená ku pipita di kòfi.”
Raisnan di muzik tradishonal di Kòrsou ta ankrá den tempu di katibu. Ta marka e ritmo afrikano di tambú, seú i muzik di zumbi ku instrumentonan manera ‘chapi’, – e parti di heru di e opheto ku ta chapi tera kuné – ‘tambú grandi’, i ‘raspu’. Pero no ku maraka. E susuro suave di e simianan kontra kaska di kalbas ta keda pa semper e marka komersial di muzik latinoamerikano.
Bou di e potrèt:
Maraka (kolekshon Brenneker/Juliana. Stichting NAAM)
Fuentenan:
Kombersashon ku Elis Juliana, Harrie Moen, Richard Doest
Henk Dennert, Oude Curaçaose Muziekinstrumenten (Curaçaose Tafereeltjes), Willemstad, Curaçao (aña deskonosí)
Elis Juliana, Guia Etnológiko no.1, Willemstad, Curaçao, 1976
Paul Brenneker, Sambumbu Volkskunde van Curaçao, Aruba en Bonaire, Willemstad, Curaçao, 1973
Arte i Vida, catálogo del Museo Etnológiko ‘Mons. Enzo Ceccarelli’ (Territorio Federal Amazonas), 1988
Victoria Eli Rodrigueze.a. Instrumentos de la música folclórico-popular de Cuba, Volúmen 1, La Habana 1997
S. ‘Yapi’ Martijn, Kòrsou Musikal, Willemstad, Curaçao, 1980
Guillermo Abadia Morales, Instrumentos Musicales. Folklore Colombiano.1991
Teksto: Eva Breukink, foto: Prince Victor.


text:
dr. Horacio Oduber Hospitaal (HOH)
Hospital Dr. Horacio Oduber (HOH) ta un hospital general di tamaño mediano, unda ta dispone di tur specialidad basico y algun super specialidad. Specialistanan medico ta den servicio di hospital y pa medio di un contract cu AZV nan ta afilia na hospital. Hospital tin un departamento di emergencia (eerste hulp) hopi druk cu ta trata mas o menos 55.000 pashent pa aña. Tin un centro di trauma nivel III disponibel, como tambe un departamento combina cu ta inclui Cuido Intensivo/Cuido mediano/Cuido Coronario (Curason) cu 12 cama, clinica di hemodialyse, tres departamento di psychiater, cinco sala di operacion, banco di sanger, clinica pa trata dolor, centro di oncologia pa tratamento durante dia (Dagbehandeling), cuido di enfermo pa dia (dagverpleging), clinica pa trata herida, policlinica interno y externo, departamento pa parto, post di dokter di cas, departamento di fisioterapia y rehabilitacion, tres departamento pa investigacion di diagnostica, diferente laboratorio, botica di hospital, camber di caterisacion di curason, shete departamento pa cuido di enfermo, departamento di servicio pa maternidad, departamento pa mucha, camber di couveuse y diferente otro servicio facilitario.
Pa medio di AZV, HOH tin relacion di cooperacion cu diferente hospital academico y specialisa na Colombia y Venezuela.
Tur specialista medico por pidi pa manda un pashent (verwijzing) pa exterior pa tratamento avansa cu no por tuma luga na Aruba, despues di cual AZV of seguro di malesa particular ta keda encarga pa manda e pashent pa tratamento den exterior. Hopi biaha ta manda pashent pa tratamento den exterior relaciona cu catheterisacion y operacion di curason, cirugia cardio-vascular y thorax, neurocirugia complica, cuido intensivo neonatal, cuido perinatal di halto riesgo y obstetricia (embaraso, parto) complica, oncologia avansa, cirugia complica di trauma y di reconstrucion. Tambe regularmente ta manda pashent pa centro di kemadura na Venezuela y ta manda pashent pa bestraling (radio terapia) na Corsou.
HOH tambe ta ricibi regularmente pashent for di hospital mas chikito den e region, manera for di Bonaire y Isla Riba. Ora cu no tin cama den cuido intensivo of couveuse ta manda pashent for di Corsou pa Aruba.
Hospital Dr. Horacio Oduber (HOH)
dr. Horacio Oduber Hospitaal (HOH)


text:
KRALENDIJK – Despues ku a bira konosí ku un empresario hulandes a kumpra Bolivia, ku ta 10 porshento di e grandura total di e isla Boneiru, awor ta sigui e pregunta kiko ta bai hasi ku e área. E plan ta pa konstruí 1.500 kas riba e tereno. E área tin un balor ekológiko grandi pa loke ta trata flora i founa. Partido D66 i SP na Hulanda ta prekupá, komo ku 3.000 hèktar di un teritorio úniko i seku, sinembargo hopi balioso ta bai pèrdí. Sekretario di estado Raymond Knops a splika “Tweede Kamer” ku plantashi Bolivia tabata i ta propiedat privá. E ta konsiente di plan ku tin pa desaroyá e área. E plan ku tin di e doño nobo, ta pa desaroyá e teritorio den un forma sostenibel, i realisá un ékis kantidat di kas. E posibel destrukshon di 3.000 hèktar di tereno úniko i seku, te asina leu ku mi sa, no ta e plan pa Bolivia, sekretario di estado Knops a menshoná.
Knops a komprondé di gobièrnu di Boneiru ku no a entrega niun plan kon ta bai desaroyá e área. Ta trata di un área kalifiká komo paisahe habri i ku kuebanan úniko riba e propiedat i otro aspektonan arkeológiko balioso, ta suheto na un régimen di protekshon spesífiko, loke Knops tin informashon ku el a risibí di gobièrnu di Boneiru. Knops a menshoná ku ta gobièrnu di Boneiru por disidí si ta duna pèrmit pa konstruí kas riba e tereno si òf no. Pues ta spera gobièrnu asumí su responsabilidat pa haya un balansa korekto entre desaroyo i preservashon di e balor di naturalesa presente na e sitio, Knops a bisa riba pregunta ku el a risibí den reunion di “Tweede Kamer”.


text:
A presenta mocion pa esnan cu ta cobra onderstand/bijstand haye via transferencia bancario
Durante tratamento di presupuesto supletorio den reunion publico den Parlamento, Alan Howell cu costen di coalicion a presenta un mocion na bienestar di esnan cu ta cobra onderstand/bijstand. Siman pasa el a anuncia caba cu el lo bay enfoca riba e grupo di ciudadanonan humilde aki pa por facilita un tiki nan situacion, y den e caso aki ora di cobra.
Intencion di e mocion aki ta pa esnan cu ta cobra onderstand/bijstand por cobra esaki entrante 1 di februari 2021 via transferencia bancario, evitando asina cu nan mester para den rij largo bou solo cayente of den algun caso, bou awa.
E mocion ta bisa:
CONSIDERANDO: Cu ta inhumano pa laga hendenan para den rij pa cobra onderstand/bijstand bou solo cayente y awacero; Cu na e momentonan aki aglomeracion di hende ta peligroso debi na posibel contagio di Covid-19; Cu tecnologia ultimo añanan a avansa masha hopi mes y no tin necesidad pa para den rij largo mas; Cu nos hendenan humilde merece un trato husto; Cu nos islanan ruman a adapta e pago di ondestand/bijstand pa algun tempo atras caba pa wordo pagan a nan banco preferi; Cu ta spaar tempo na momento cu haci transferencia bancario; Cu nos hendenan humilde por lanta nan placa via bancomatico na un manera mas facil y rapido; Cu esaki ta un deseo cu ta biba bou esnan cu ta cobra onderstand/bijstand.
TA DICIDI: Di urgi gobierno pa haci e cambionan necesario mas pronto posibel pa tur esnan cu ta cobra onderstand/bijstand por haya nan placa via transferencia bancario entrante 1 di februari 2021.
Alan Howell a entrega e mocion den nomber di tur cobrado di onderstand/bijstand y a gradici coalicion pa sostene esaki y tambe Minister di Asuntonan Social, Glembert Croes cu a bisa caba cu por conta cu e sosten aki.
E ta spera cu na momento di votacion e por conta cu e sosten tambe di esnan den oposicion, esta fraccion di AVP y e parlamentario independiente.


text:
Bureau di Secretario Conseho di Minister di 14 trahado a bay pa 41 trahado
Den conferencia di prensa di fraccion di AVP, mr. Arthur Dowers, parlamentario di AVP, a papia di e palabra “mentira” y e persona “mentiroso” di Prome Minister Evelyn Wever Croes.
“E ta un mentiroso grandi y su nomber di cariño ta 1 april. El a hiba un campaña unda cu el gaña e pueblo grandemente di tur e pasonan cu e lo a tuma pa mehora calidad di bida,” Dowers a bisa den su introduccion.
El a sigui menciona cu a haya e cuentanan annual di 2016, 2017 y 2018 pa trata den Parlamento y el a recorda cu fraccion di MEP a bisa cu algun tempo pasa cu nan lo no trata cuentanan annual di 2016 pasobra esey ta di maneho di AVP.
El a recorda cu AVP den Gobierno a trata cuentanan annual di tur e gobiernonan di MEP y hasta di tempo cu Aruba tabata forma parti di e constelacion Antiano.
“Nos a haci esaki pasobra nos sa cu nos mester a pone nos situacion na ordo pa por sigui traha pero e hendenan aki a bin cu boca grandi y bisa cu no ta vota pa e ley.
Diabierna cu a pasa nos a mira cu nan a bin cu rabo meymey nan pia, manera e dicho ta bisa, pa aproba e cuentanan annual, pasobra Knops a bisa cu esey mester tuma luga.”
Pero tin algo cu a capta atencion di Dowers den e cuenta anual di 2018.
Prome minister Wever Croes tabata bisa constantemente cu Mike Eman tabatin 250 coordinador ta traha den su bureau, cual no ta berdad pasobra tabatin departamento.
Evelyn a bisa cu el a kita tur e 250 coordinadornan y otronan, pues e lo mester a kita rond di 350 hende total pero den e Cuenta Anual ta stipula cu a reduci personal cu 50 persona so.
Pues si Evelyn su gobierno a retira tur hende di gobernacion di AVP, tambe esunnan cu tabata traha na Bestuurskantoor y e cuenta annual ta bisa cu a reduci personal cu 50 persona so, esaki ta nifica cu Evelyn su gobierno a tuma rond di 300 persona den servicio.
Banda di esaki mester tene cuenta cu tin trahadonan a bay cu VUT of a baha cu pensioen pero nada di esaki ta keda refleha den e cifra di personal. No por conclui otro cu a tuma mesun cantidad di hende bek.
Otro triki cu Dowers a constata di Prome Minister ta e personal cu e mandatario mes a tuma cu, segun el a bisa, ta masha tiki mes.
Tempo di AVP e Bureau di Secretario di Conseho di Minister tabatin 14 persona y awo bou di gobierno di Evelyn Wever Croes e Bureau aki tin 41 persona trahando.
Pues banda di esunnan cu el a tuma pa su oficina, el a crea un maniobra pa manipula personal y a pone mas cu 30 persona den srvicio bou di e Bureau di Secretario di Ministerraad.
Di e total di 41 persona, solamente 11 ta ambtenaar poni na nan disposicion.
“E ta tuma nos tur haci, manera semper y e no ta stop cu e campaña di mentira y hasta tin cu menciona cu hasta mandatarionan Hulandes, Prome Minister a baila na cantidad di ocasion.”
Otro punto constata ta cu Eelyn ta hiba un maneho di ping pong pa loke ta coronavirus y Dowers tin sospecho cu cada bes cu adapta e situacion, pasobra esaki ta pa Evelyn mes saca probecho.
E ta pone protocol y maneho, mientras cu e mes ta biaha bay vakantie manera a sosode recientemente y awor e ta pidi pa tur hende local cu biaha bay den exterior ora cu nan regresa, nan pone nan mes den cuarentena di 10 dia.
Sinembargo dia cu el a biaha pa vacacion cu famia na Florida, el a bin y dos dia despues e ta den sala di parlamento mey mey di tur hende y aki ta bolbe confirma e hipocrecia cu Evelyn ta hiba den su maneho di e pais.


text:
Amazon $15 Gift Card (US)
Un USA Amazon eCard ta un bon manera pa treat bo mes of Amazon Shopping lover den bo bida. Uza e eCard aki pa cumpra tur loke bo curason ta desea riba Amazon.com
***Importante prome bo cumpra!!!***
Tene cuanta cu bo mester di tin un North American account paso e code aki lo traha solamente riba e North American server
Pa redeem bo Amazon eCard of digital code sigui e siguiente stapnan
- Bishita Amazon.com riba bo phone, tablet of desktop
- Tap of click "Your Account"
- Tap of click "Gift Cards"
- Tap of click "Redeem a Gift Card"
- Yena bo code cu ta riba bo eCard
- Tap of click redeem y bo ta cla!


text:
Introduccion di Subsidio di Salario
Relaciona cu introduccion di un sudsidio riba salario di parti di Gobierno di Aruba, SVb a keda encarga pa suministra e informacion di e programa aki na doñonan di trabao inscribi na SVb.
Pa tal motibo ta recomenda doñonan di trabao pa verifica e e-mail adres riba MiSVb:
https://misvb.svbaruba.org
Si no ta registra ainda riba MiSVb bo por ricibi ayudo via nos Helpdesk MiSVb: helpdesk@svbaruba.org of WhatsApp +2975272740 (dialuna pa diabierna 8:00 AM – 6:00 PM).
Pa mas informacion tuma contacto cu nos via info@svbaruba.org.


text:
Despues di casi cuater aña di trabou duro, awe tabata asina leu cu Minister Andin Bikker a haci traspaso amplio y ordena di e cartera di Husticia y Seguridad na su sucesor, sr. Rocco Tjon. Minister Bikker a bin ta prepara pa basta siman caba pa por efectua un traspaso structura, hunto cu un resumen di e logronan di e maneho hiba pa cu ful e ministerio, un di e ministerionan mas grandi di Pais Aruba. Tambe ela pidi cada hefe di departamento of instancia cu ta resorta bow di e ministerio, pa duna di nan banda un bista di e temanan cu ta rekeri atencion e proximo lunanan den e aña presupuestario 2021 y comienso di 2022.
E traspaso di awe ta bin despues di dos reunion intenso caba entre sr. Tjon y sr. Bikker, hunto cu e departamento di finansa di e ministerio y e futuro asesornan cu ta premira lo bay forma parti di e team cu lo bay asisti sr. Tjon.
En total Minister Andin Bikker a traspasa na e futuro Minister Rocco Tjon un total di como 28 map grandi yena di documento y informacion cu ta regarda e departamentonan y instancianan cu ta resorta bow di e ministerio. Tur esaki riba su mes ta un diferencia di anochi y di dia compara cu ora Bikker a tuma e ministerio over di exminister Dowers. E tempo ey e no a haya practicamente nada na informacion ni documentacion, cual a tipifica e completo abandono di parti di e Gabinete Mike Eman I y II pa cu entre otro e ministerio di Husticia durante no menos cu dos periodo di Gobernacion.
Mas durante e mainta sr. Bikker tambe a traspasa documentonan cu ta regarda e cartera di integracion, bou unda e maneho di stranheria y permisonan ta resorta na DIMAS. Den e caso ey a reuni cu Minister Glenbert Croes, cu lo tuma e maneho aki over, esta Asuntonan di Labor y Integracion. Ey tambe a entrega documentonan cu ta regarda trabounan realisa y referente e maneho existente.
Minister Bikker a informa sr. Rocco Tjon y sr. Glenbert Croes cu si en caso nan por tin pregunta, nan semper por yam’e.
Durante e mainta Minister Bikker tambe a haya reconocimento di Minister-President, sra. Evelyn Wever-Croes, pa e trabow realisa como Minister di Husticia. Minister Andin Bikker di su banda a yama Mnister-President y tur su coleganan danki pa e cooperacion y sosten colegial y a deseanan tur clase di éxito. Tambe a informa igual cu si ta desea semper nan por yam’e y conta cu su sosten.
Na final di dia Minister Bikker a gradici su personal cu a sostene e ultimo cuater añanan den e trabou incansabel cu el a realisa.
—-


text:
KRALENDIJK – E kantidat di pashènt na Boneiru a krese asina tantu ku mester di mas ku ocho dòkter di kas. Minister Edith Schippers di Salubridat Públiko, Bienestar i Deporte (VWS) ta risibí un apelashon urgente di dòkter Michael Hermelijn pa studia e maneho di dòkter di kas riba e isla intensivamente.
Burokrasia rònt di kontrakto di kuido, inklaridat tokante dispensashon pa dòkter suplente, e echo ku tin òf ta laga di tin un registrashon di BIG pa médiko i atrakshon di médiko oropeo a trese malkontentu den mundo médiko na Boneiru í seka pueblo bonerianu tambe.
Kòntrakt di kuido
Tur dia e salanan di espera ta yena. Dòkternan di kas tin asina tantu pashènt ku nan no por garantisá medesina responsabel mas, asina Hermelijn ta bisa. E tin masha gana traha ofishalmente komo dòkter di kas, pero e no ta haña un kòntrakt di kuido di e Ofisina di Seguro Médiko (ZVK), ku ta kordiná kuido riba e islanan BES.
Sigur 60 pashènt i simpatisante di Hermelijn a bòncha den e sala di espera di su práktika di dòkter di kas. Nan ke sostené e dòkter durante di e rueda di prensa ku a konvoká. Despues e simpatisantenan a kana bai ofisina di ZVK komo protesta. Na 2011 kaba 4 mil hende a firma durante un akshon di firma pa sostené Hermelijn.
Kama
Dòkter Hermelijn ta popular seka su pashèntnan. E ta tuma su tempu pa nan, e ta papia papiamentu i e konosé e kultura. “Mi por yama mi dòkter mei anochi lant’é fo’i kama, e ta bini”, un pashènt ta bisa. “Prome ku 10-10-10 e tabata traha komo dòkter di kas, pakiko awor nò?”
Hermelijn ta traha sí komo dòkter di kas suplente i komo direktor di e Huisartsenpost na Boneiru. E no tin mag di traha mas den su propio práktika i pa traha komo dòkter suplente fiho banda di un dòkter di kas establesé e mester pidi dispensashon. Miéntras ku esaki no ta nesesario pa un dòkter di kas ku promé ku 10-10-10 tabata establesé riba e islanan BES. Hermelijn: “Ta ami ta e úniko ku mester di dispensashon, sobrá nò.”
Hermelijn ta diskutí tambe ku dòkternan oropeo si ta bin traha na Boneiru ku un dispensashon di VWS. El a haña un edakashon komo médiko básiko, pero e no a sigui e estudio di dòkter di kas. For di 10-10-10 e estudio aki ta mandatorio pa dòkter di kas ku establesé na islanan BES. Segun Hermelijn e punto aki no ta hunga un ròl p’e pasobra e tin anotashon médiko pa por traha komo dòkter di kas. Ademas tin mas mediko básiko ku ta traha komo dòkter di kas na Boneiru.
Abogado Eugene Abdul ta yuda Hermelijn hurídikamente. “No por t’asina ku bo ta dòkter di kas promé ku 10-10-10 anto awor di repente ta kita e derecho ku bo tabatin pa asina bo no por traha na Boneiru.”
Registrashon BIG
No ta tokante poseshon di dispensashon so tin inklaridat. Tres dòkter di kas na Boneiru so tin un registrashon di BIG. “Ami ta un di nan.” E registrashon ta duna klaridat tokante e kompetensha di un dunadó di kuido. Hermelijn: “Ta Hulanda su deber pa garantisá kuido médiko di e bonerianu.”
Awe ZVK ta bai sinta rònt di mesa atrobe ku Hermelijn, direktor Nico de Jong ta bisa. “Si e bisa ku e no tin mester di e dispensashon, e mester mustra papel ku ta prueba esaki. Ta e ora ei numa ZVK por wak si e ta bini na remarke pa un kòntrakt di kuido.”
Diputado Hans Elst ku ta na enkargo di kuido di salubridat personalmente a bin buska drechi na e práktika di Hermelijn. Els ta boga pa oumentá e kalidat di trahadónan médiko. “Ta e inigualdat di kalidat ta un opstákulo. Hermelijn tin un registrashon BIG i esei ta un norma ku nos mester mantené pa keda ku kalidat di kuido médiko pa pueblo.”
Outor: Belkis Osepa


text:
Resultado Tumberito Festival 2016:
CATEGORIA INFANTIL:
Ganadora: Sendy Loefstop – Cantica: Mi Ta Cla Pa Marcha – Compositor: Benito Loefstop – Areglista: Denny Loefstop
Di dos lugar: Xenon Daal – Cantica: Ban Drecha Carnaval – Compositor: Rodney van der Biezen – Areglista: Rodney van der Biezen
Premio Miho Trahe Carnavalesco: Xenon Daal
Premio Mas Popular: Iyailah Stamper
CATEGORIA HUBENIL:
Ganadora: Mary-Jane Vrolijk – Cantica: Awe Cos Tey Bati – Compositor: Lionel Croes “Rupi Rupi” – Areglista: Danny Koolman
Di dos lugar: Eshlaine Panneflek – Cantica: Nos Ta Un Den Miyon – Compositor: Lionel Croes “Rupi Rupi” – Areglista: Denny Loefstop
Premio Miho Trahe Carnavalesco: Eshlaine Panneflek
Premio Mas Popular: Festus Bargues
ROOKIE OF THE YEAR:
Alysa Bernabela
PREMIO SOCIAL MEDIA:
Iyailah Stamper


text:
KANDELA DEN ‘TUINHUISJE’
Riba djaluna 11 di òktober, alrededor di 7 or di mainta un patruya a deskubrí un ‘tuinhuisje’ na kandela den kura di un kas situá na Amboina. Brantwer a bin na e sitio i paga e kandela. Den e ‘tuinhuisje’ tabatin un wasmashin i un kolchon. Probablemente un waya di ekstenshon a kousa e kandela. Ta investigando e kaso.
ATRAKO DEN KAS
Riba djadumingu 10 di òktober, pa mas o ménos 11 or di anochi, sentral di polis a risibí notifikashon ku un atrako a tumalugá na un kas situá na Nawati. Durante di e atrako e malechornan a los algun tiru. No tabatin herido. Tabata trata di tres persona ku kara tapá. E kaso ta bou di investigashon.
KÒNTRÒL DI TRÁFIKO
Den oranan di anochi riba djabièrnè 8 di òktober a tene kontrol di tráfiko na dos diferente sitio, un na Kaya Korona i un na Bulevar Gobernador Nicolaas Debrot.
Na Kaya Korona a kontrolá un total di 41 vehíkulo, bou di kua a duna 12 prosèsferbal. Tambe a konfiská un kantidat chikitu di hash na momentu ku a pasa over pa un kòntròl den kuadro di e Lei di Opio dor ku a sinti holó fuerte di droga ora a para e outo.
Na Bulevar Gobernador Nicolaas Debrot a kontrolá un total di 35 vehíkulo, kaminda a duna dos prosèsferbal.
E prosèsferbalnan tabata pa entre otro, kore sin reibeweis , sin seguro i sin fahadi seguridat bisti.
Durante di un kontrol di tráfiko den oranan di mainta riba djasabra 9 di òktober na Kaya Libertador Simon Bolivar, a kontrolá e estado tékniko di vehíkulonan i e papelnan ofisial nesesario. Aki a kontrolá un total di 16 vehíkulo i a duna un total di 4 prosèsferbal pa manehá sin faha di seguridat bisti.
Riba djadumingu 10 di òktober, alrededor di 6.20 or di atardi a tene un kontrol di tráfiko na Kaya L.D. Gerharts kaminda para i kontrolá 3 vehíkulo. A duna 3 prosèsferbal, bou di kua 2 pa kore sin faha di seguridat i 1 pa kore sin seguro.
A HÒRTA BAISKEL
Den oranan di manta riba djasabra 9 di òktober a drenta keho di ladronisia di un baiskel kolo pretu di marka ‘Rockhopper’. E baiskel tabata den un baki di pikòp ku tabata stashoná na un kas situána Kaya Esther. Ta investigando e kaso.
A TOPA KURPA SIN BIDA
Den oranan di atardi riba djabièrnè 8 di òktober, sentral di polis a risibí notifikashon ku un persona a bira malu na Rincon. Na yegada di ambulans i patruya e persona no tabata duna señal di bida. Despues di un investigashon dòkter a deklará morto natural. Ta trata di e dam di inisial S.S.M.A. di 37 aña di edat.
AKSIDENTE KU SKUTER
Alrededor di 11.25 or di mainta riba djabièrnè 8 di òktober un aksidente ku un skuter a tuma lugá riba Kaya Korona. Ambulans a transportáshofùr di e skuter hospital pa tratamentu médiko.


text:
AMSTERDAM – “Mi partner mester ta pretu, pasobra e por komprondé mi mihó ku un partner blanku ora ta trata di rasismo, diskriminashon i prewisio.” Levi Gijsbertha (25) di Kòrsou bibá na Almere ta haña ku koló ta konta: e ta preferá di keda soltero ku konformá su mes ku un partner blanku.
Levi no ta e úniko ku ta pensa asina. Na Hulanda e páginan di Facebook ku tin título manera ‘Black Love’ i anochinan di dating eksklusivamente pa hende pretu ta subi den popularidat. Pa bisa ku ta pretu so bo ke date tampoko no ta tabú mas bou di mas i mas antiano hóben na Hulanda.
Hulandes antiano hóben tokante pakiko nan ke solamente un partner pretu – vidio: Natasja Gibbs i John Samson
E kontra-argumento pretu
Tòg ainda no ta trata di un trènt grandi bou di antiano na Hulanda. Segun e último sifranan di Ofisina Sentral di Estadístika antianonan na Hulanda di tur hulandes no oksidental te ainda tin partner miksto mas tantu ku tur.
Segun antropólogo Angela Roe esaki ta pasobra antiano hulandes a haña edukashon kolonial ku e idea ku pretu bal ménos ku blanku. “Drecha bo rasa” ta bisa bou di antianonan. E trènt nobo pa skohe solamente pa un partner pretu, segun Roe ta ‘un opheshon polítiko konsiente.’
No ta e intenshon pa meskla
Meskla mas tantu pa na final tur hende ta meskos, e grupo aki no ta haña ta un bon solushon. “Esei ta daña mas ku e ta solushoná e problema”, Levi ta splika. Mucha mesklá tin e opresor i esun oprimí den nan.” Ruminaly Alberto (30) tampoko no ta aprobá pa keda meskla bai: “Esei ta mal kos pasobra bo kitando algu ku mundu ta mira komo negativo.”
E yu di Kòrsou Silvano Haynes (29) di Rotterdam asta ta haña ku ta su tarea ‘pa tene e kolo di su identidat afrikano bibu’. Mi stima mi koló berdaderamente i mi ke pasa esaki pa medio di haña yu pretu ku un partner pretu.” Si su futuro yunan pretu mes bini kas ku un partner blanku, Silvano lo ta desapuntá. “Ku un partner blanku ta yega un dia ku bo mester sera kompromiso ku lo kosta bo bo propio identidat.”
Rasista? Imposibel
E hóbennan aki apsolutamente no ta haña nan eskohonan rasista. “Ta mi rasa mi ta stima, nada malu ku esaki’ Ralitsa Vliese (23) ta splika. Su mama ta di Kòrsou i su tata di Sürnam. “Esei yama preferensia, no ta rasismo.” Silvano tampoko no ta haña su eskoho rasista. “Ta masha normal pa bo praktiká outoreservashon. Asiatikonan tambe ta hasié.”
Levi ta haña, meskos ku e otro hóbennan di e páginanan di Facebook ku a aserká, ku hende pretu no por ta rasista niun ora so. “Nos no tin poder ni moda pa perhudiká otro grupo étniko. Ademas amor pa bo mes nunka no por ta rasista.”


text:
Federashon Futbòl di Kòrsou (FFK) ayera, djasabra 11 di novèmber 2017, a ranka sali ku su kampionato hubenil. Un total di 22 tim repartí den diferente kategoria di edat ta kompetí den esaki.
E kampionato lokal hubenil ta keda hungá riba diferente vèlt di futbòl rònt Kòrsou. FFK ta anunsiá ku entrada na tur wega ta gratis i ta yama tur fanátiko di futbòl hubenil bon biní pa apoyá e futuro futbolistanan.
E kampionato hubenil di futbòl ta konsentrá den 5 kategoria di edat. Esakinan ta grupo di 9 aña i mas yòn, esta U9, U11, U13, U15 i U20. Riba djasabra ku a ranka sali ku e kompetensia, tabatin diferente wega riba tereno di FFK patras di Sentro Deportivo Kòrsou (SDK) na Brievengat.
Durante e parti ofisial dje apertura di kampionato hubenil, presidente di FFK Jean Fransisca a hiba palabra. E ta porsierto tambe presidente dje Komishon Hubenil di FFK.
E timnan ku ta partisipá den e diferente kategorianan di edat ta: 1. Atletiko Salinja; 2. Centro Barber; 3. Centro Dominguito; 4. Excellence School; 5. Fc Stallions; 6. Gemstones United; 7. Hubentut Fortuna; 8. Indekor; 9. Inter Willemstad; 10. Jong Colombia; 11. Jong Holland; 12. Mahuma; 13. New Song; 14. Quick’60; 15. Scherpenheuvel; 16. Sithoc; 17. Sithoc-Marchena; Subt; 19. U.D. Tera Kòrá; 20. Undeba; 21. Vesta i 22. Victory Boys.
E kampionato hubenil ta pa temporada 2017-2018. E kompetensia aki tambe ta konta ku patrosinio prinsipal di Maduro & Curiel’s Bank (MCB).


text:
Desde 1930, cada cuater aña FIFA ta organisa e torneo pa e Copa Mundial di futbol di seleccionnan nacional masculino. Excepcionnan tawata 1942 y 1946, ora pa motibo di e segundo guera mundial a cancela e torneo. Durante e 20 torneonan cu a tuma luga, ocho diferente pais a logra gana e Copa Mundial.
Brasil
Brasil ta lidera mundo den cantidad di biaha cu nan a logra gana Copa Mundial. Brasil a gana e copa cinco biaha: na 1958, 1962, 1970, 1994 y 2002. Brasil tambe a sali na di dos luga na 1950 y 1998. E Brasilero Edson Arantes do Nascimento, miho conoci como Pelé, te ainda ta e unico futbolista cu a forma parti di tres seleccion cu a gana e Copa Mundial.
Pa Copa Mundial 2018, Brasil tin e presion di reestablece su mes como pais dominante den Copa Mundial, considerando cu nan titulo mas recien tawata 16 aña pasa. Tambe nan a wordo elimina for di Copa Mundial 2014, perdiendo 7-1 contra Alemania, cual ta e team cu e aña aki lo purba iguala Brasil den cantidad di titulo.
Alemania y Italia
Ambos Alemania como Italia a bay cu e titulo di campeon mundial cuater biaha. Alemania a logra esaki na añanan 1954, 1974, 1990 y mas recien na 2014. E cuater titulonan aki a wordo logra den mita di e biahanan cu Alemania a yega e wega final. Na añanan 1966, 1982, 1986 y 2002 Alemania a termina na di dos luga.
Italia a bay cu e titulo na añanan 1934, 1938, 1982 y 2006. Na aña 1970 y 1994 Italia a sali na di dos luga.
Argentina y Uruguay
Ambos di e dos paisnan Sur Americano aki a logra e titulo maximo dos biaha. Argentina a logra esaki na 1978 y 1986, mientras cu na tres ocacion nan a perde e wega final y termina na di dos luga (1930, 1990, 2014). Kisas e wega mas memorabel na 1986 no tawata e final (cual Argentina a gana 3-2 di West Alemania) sino e wega entre Argentina y Inglatera den cuarto final. Durante e wega aki, Diego Maradona a hinca dos gol famoso. E prome gol tawata uno contra regla, pa motibo cu Maradona a dal e bala den gol cu su man. E referee no a ripara y e gol a wordo conta como valido. E gol aki ta conoci como ‘the hand of God’.
Algun minuut despues di e gol hinca cu man, Maradona ta score un segundo gol memorabel, pa cual ela pasa como cinco hungado di Inglatera cubriendo mita veld cu e bala.
Actualmente Argentina tin e futbolista cu hopi hende ta considera e miho hungado di mundo: Lionel Messi. Despues di a perde e wega final na 2014, Argentina ta spera di bay cu e copa despues di 32 aña.
E hungado di Uruguay mas conoci actualmente ta e teammate di Lionel Messi na FC Barcelona, Luis Suárez. Suárez tambe ta conoci pa a usa su man durante Copa Mundial, pero contrario na Maradona, Suárez a usa su man pa preveni un gol contra, pa cual ela haya un carchi cora. E seleccion nacional di Uruguay lo competi pa gana e copa despues di 68 aña. Uruguay a sali campeon na 1930 y 1950.
Francia, Inglatera, Spaña
Cada un di e tres paisnan Europeo aki a gana e copa 1 biaha. Francia na 1998 (y di dos luga na 2006), Inglatera na 1966 y Spaña na 2010.
Hulanda
Di tur e paisnan cu nunca a gana un Copa Mundial, Hulanda ta e pais cu a sali di dos luga mas hopi. Na 1974, 1978 y 2010 Hulanda a perde e wega final. Hulanda no a cualifica pa Copa Mundial 2018 y lo mester warda te 2022 pa un siguiente oportunidad pa logra gana nan prome Copa Mundial.
Femenino
Futbol no ta un wega pa homber so. Desde 1991 tambe tin un Copa Mundial pa seleccionnan nacional femenino, cual tambe ta wordo organisa pa FIFA cada cuater aña.
Di e shete torneonan di Copa Mundial cu a tuma luga te ainda, Merca a sali campeon na tres ocasion: 1991, 1999 y mas recien 2015. Merca a sali na di dos luga na 2011.
Alemania a bay cu e Copa Mundial femenino na dos ocasion: 2003 y 2007. Na 1995 Alemania a sali di dos luga.
Noruega a bay cu e copa na aña 1995 y a sali na di dos luga na 1991. Hapon a gana na aña 2011 y sali na di dos luga na 2015.
E siguente Copa Mundial femenino lo tuma luga den aña 2019.


text:
KRALENDIJK – Dos kandidato Boneriano remarkabel pa nan edat ta riba lista di dos partido polítiko ku lo partisipá na elekshon di Konseho Insular dia 18 di mart benidero. Tantu Miosotis ‘More’ Mata (17 aña) komo Ambrocio ‘Cola’ Sint Jago (82 aña) ta kompetí pa haña voto di nan apoyo polítiko p’asina laga nan bos resoná den polítika.
Na Boneiru shete partido polítiko ta partisipá na elekshon di Konseho Insular. Votadónan tin oportunidat pa vota pa un total di 141 kandidato. Tin nuebe asiento disponibel den Konseho Insular.
Belkis Osepa den kombersashon ku More Mata i Cola Sint Jago
Eksigensha
More Mata huntu ku un otro kandidato (Ulda Pinedo) ta e kandidatonan di mas yòn den istoria boneriano. More Mata ta number 18 riba lista di Partido Demokrátiko Boneriano (PDB). Segun lèi elektoral hulandes – ku ta konta awor tambe pa Boneiru, Saba i Statia – ku nan 17 aña, nan por ta riba lista di un partido. Pero no por elihí nan pa drenta Konseho Insular. Un di e eksigenshanan pa bira miembro di Konseho Insular ta ku bo mester tin 18 aña.
More Mata ta spera ku pa e próksimo elekshon aki kuater aña sí e por lucha pa un dje asientonan den e konseho. “Ta mi oportunidat pa trese e bos di hóbennan dilanti i eksprenshá polítika pa promé bes.”
Rekreashon
E tin algun tereno importante pa enfoká ariba durante su kampaña polítiko. Entre otro e desaroyo di talento di hóbennan i e falta di rekreashon. Mata ta sinti falta di un teater, sine i fiestanan adekuá pa hóbennan. E falta aki ta pone ku tin hóben por kohe kaminda robes pasobra nan no tin nada di hasi.
Un otro tópiko ku More Mata a analisá profundo ta e uso di idioma na skol. E ta boga pa dosentenan hulandes tambe siña Papiamentu. “Mi ta haña ku dosentenan tambe mester komprondé nos lenga pa nos por komuniká mas mihó ku otro. Tresten nos ta sigui traha riba nos nivel di hulandes. Si nos bai Hulanda nos tin di adaptá nos mes aya. Pues aki tambe mi ta spera meskos.”
Cola Sint Jago
Cola Sint Jago ta penshonado i ta move ku su 82 aña poko mas trankil. E ta number 32 riba lista di e partido nobo Movementu di Pueblo Boneriano (MPB). “Mi a nase na aña 1932. Pesei mi a haña e number 32”, asina Sint Jago ta bisa hariendo. Anke Cola Sint Jago a simpatisá den pasado ku diferente partido, ta pa promé bes ku el a subi lista di un partido.
Sint Jago ta sinti i wak e doló ku penshonadonan tin. E ta vosiferá e loke penshonadonan ta pasa aden. “E doló di mas grandi ta e falta di sufisiente sèn. Penshonadonan mester algu mas riba loke nan ta haña.”
Pa loke ta trata e relashon ku Hulanda Sint Jago ta bisa ku e trato mester bira aún mas mihó. “Awor ku Boneiru a bira hulandes, mi por bisa ku Hulanda a tuma tres yu (Boneiru, Saba i Statia) den su kas. Hulanda ta nos mama i tata. I mester trata su yunan bon pa nos por biba dushi.”
Outor Belkis Osepa


text:
KRALENDIJK – Sinku Boneriano a pèrdè nan bida e aña aki despues di un aksidente serio riba Kamind’i Rincon. E delaster dos víktima a muri 24 di desèmber último despues di un akisdente. Segun sifranan te ku sèptèmber di Kuerpo Polisial Hulanda Karibense (KPCN) velosidat haltu ta hunga un ròl grandi.
Boneiru a konosé te ku awor e aña aki seis morto den tráfiko. Na 2013 a fayesé kuater persona despues di aksidente den tráfiko i e aña anterior e kantidat tabata kuater.
Choke di outo
Kamind’i Rincon ta un kaminda largu di mas o ménos 14 kilometer ku ta konektá Kralendijk ku Rincon. Dos hòmber hóben di 28 i 25 aña a muri djarason anochi n’é sitio mes riba Kaminda di Rincon debi na e multiple leshonnan ku nan a risibí durante e choke di outo. Nan dos tabata sinta den e outo ku ta bai Rincon. E choke tabata ku un SUV ku tabata bin di Rincon den direkshon di Kralendijk. Den e SUV tabatin 2 adulto i sinku mucha. Nan a sufri leshon, pero di ménos gravedat.
E kousa di e aksidente no ta konosí ainda. Polis di tráfiko ta hasiendo e investigashon. Dor di e dañonan na e outonan i e impakto di e aksidente no por eskluí ku velosidat a hunga un ròl. Te ku sèptèmber e aña aki a tuma lugá 654 aksidente di kua 205 ta trata di infrakshon di artíkulo 53. Esaki tin di aber ku falta di tenementu di distansha i e falta di no adaptá velosidat. E sifranan di mitar aña di KPCN (te ku yüli 2014) ta mustra un bahada di e kantidat di aksidente, pero un oumentu di e kantidat di morto den tráfiko.
Historia
Funshonario di KPCN Junny Lopez, hefe di e departamentu di Informashon i Sosten Operashonal, a informá na òktober ku na 2013 e kantidat di aksidente a surpasá mil. Esaki ta pa promé bia den historia di Boneiru. E aña aki no a tèrminá ainda, pues no ta konosí si e aña aki tambe a surpasá mil aksidente. E kantidat di 654 (te ku sèptèmber) ta kontené e aksidentenan ku daño material i tambe e akisdentenan fatal.
KPCN a kuminsá na sèptèmber ku un kampaña pa fomentá seguridat den tráfiko. Ta trata di un kampaña realístiko kaminda públiko ta konfrontá di un manera direkto ku e konsekeunshanan di komportashon den tráfiko insigur i iresponsabel. Entre otro víktimanan ta konta nan eksperensha personal i konsekuensha di un aksidente di tráfiko. Den un spot na radio un mucha hòmber ta konta ku ora e pone gèl den su kabei e no ta bisti hèlm. Despues bo ta tende un choke pisá.
Efekto pa shòk
Lopez: “Ta importante pa e usadó di tráfiko ta konsiente di e reglanan den tráfiko. Tambe nos ke krea un efekto di shòk. Mas konsientisashon ta nifiká mas responsabilidat den tráfiko.”
Aparte di velosidat haltu tambe ta skor haltu e falta di bistimentu di faha di seguridat, yama na telefòn durante korementu di outo, korementu di outo bou di influensha di alkohòl, kore outo ku glas skur i kore sin hèlm. Outomobilistanan a duna di konosé durante un rekorido kòrtiku kun an ta konsiente di e reglanan pa un tráfiko sigur. Tòg nan ta kometé infrakshon pasobra no tin obligashon. Tambe e infrakshonnan manera falta pa duna preferensha, kore na man drechi, bèk di un manera responsabel meresé atenshon.
Ordenansa di tráfiko
Pa algun tempu kaba ta tahando riba un ordenansa di tráfiko. Lopez ta spera ku aña benidero e ta keda kla. “Nos tin un ordenansa ku ta data di 1957. No ta asina ku no tin lei. Awor lo amplia e lei i yega na formulashonnan mas klaro.” Polis lo haña mas espasio i outoridat pa aktua kontra esnan ku ta kometé infrakshon den tráfiko.
Kaminda pa Rincon ta un kaminda largu kaminda hopi bia ta kore duru. No tin lusnan di tráfiko ni drèmpel. E kampaña di konsientisashon di polis ta tèrminá fin di e luna aki. No ta konosí ku si lo prolongá esaki. Na yanüari lo anunsiá e sifranan di tráfiko di 2014.
Outor Belkis Osepa


text:
WILLEMSTAD – Klasifikashon di funshon por ta un manera pa solushoná e problemátika di salario mínimo, segun Kenneth Valpoort, sekretario general di Horecaf, e sindikato ku ta representá trahadónan den sektor di horeca.
Trahadónan den e sektor di horeca, ta forma un grupo grandi dje 17 mil kobradónan di salario mínimo na Kòrsou. E siman aki e sindikatonan uni a reanudá e akshonnan, despues ku gobièrnu a insistí riba e oumento di salario mínimo na 9,17 pa ora. Mientrastantu e sindikatonan a para e akshonnan.
Dulce Koopman a papia ku Kenneth Valpoort
Gobièrnu a kumpli ku dos dje tres eksigenshanan. Ta trata di anulashon di oumento di prima di Seguro WA i sindikato Sitcom a sera akuerdo ku UTS tokante dje retironan na e kompania. E úniko punto ku ainda no tin akuerdo riba dje, ta e asuntu di salario mínimo.
Segun Valpoort práktikamente tur hende den e sektor aki ta gana salario mínimo. Sinembargo nan nó por a wèlga, pasobra nan lo a pèrdè nan trabou.
Valpoort ta splika ku ora ta menshoná salario mínimo, ta manera ‘palabra malu’. “Ta p’esei mi no por komprondé ku despues ku no a resultá ku e oumento di 80 sèn, na 2017 i otro oumento na 2018, gobièrnu a ninga tambe e oumento di 26 sèn.”
Horecaf ta hopi desepshoná ku e rechaso aki. E lider sindikal ta konvensí ku sektor di horeca por karga e oumento di 26 sèn.
Produktividat
Pa Horecaf suèldo mínimo i produktividat i mas asuntu ta kana pareu. “Pero si nos ta fókùs riba produktividat i mantené e sueldo minimo abou, nunka e trahadó por sinti su mes kontentu i satisfecho ku su trabou pa yuda produsí pa e dunadó di trabou.” Asina Valpoort a remarká.


text:
Na Departamento di Naturalesa y Medio Ambiente (DNM) ta yega diferente keho. Ultimamente, a drenta varios keho relaciona cu diferente aspectonan di lama, manera nos beachnan, e flora y fauna marina, e descuido general di nos lama.
Nos ta un isla turistico, cu ariba su mes ta un factor cu ta pone hopi peso riba e areanan di costa, principalmente nos beachnan y e areanan unda ta practica deporte acuatico manera scuba y snorkel. Pa nos Arubianonan tambe e areanan di costa ta importante pa entre otro relaha, landa, practica pesca recreativo y deportenan acuatico.
Kehonan cu ta yega na DNM ta principalmente e sushedad cu tin ariba e beachnan y den awanan na nos costa, e uzo excesivo di nos recursonan marino, pero tambe e destruccion di e flora y fauna.
Potretnan cu DNM a haya ta mustra con botonan ta uza nan anker y con nan ta mara nan boto cu cadena n’e coral y botonan gezink. E botonan gezink aki por ta un atraccion turistico pa esnan cu ta bin nos isla pa snorkel, sambuya y practica e deporte di scuba/snorkel. Coralnan ta uza e structuranan aki pa cuminsa forma un rif di coral. Tambe piscanan y otro especienan ta cuminsa habita e structura y su cercania. Asina cu tempo bo ta haya un formacion di rif di coral cu ta habita pa diferente especie di bida marino.
Loke ta concerni DNM principalmente ta, e destruccion di e bida marino. Tin hende ta uza formacion di coralnan pa mara nan boto asina haciendo daño na coralnan. Hopi hende no ta tene cuenta cu e coral no ta un pida piedra. E coral ta un organismo marino bibo cu ta forma door di un colonia di especie invertebra (ongewervelde dieren). Destruccion di e naturalesa y medio ambiente marino tin su consecuencia pa nos turismo, mescos cu e destruccion di naturalesa y medio ambiente riba tera.
Prome cu enfatisa importancia di nos naturalesa y medio ambiente como producto turistico relaciona cu nos finansas y economia, nos mester corda cu su prome tarea ta pa duna y mantene bida. E ser humano ta convivi cu otro especie. Destruccion y desekilibrio den naturalesa y medio ambiente tardi of tempran tin su consecuencia pa bida en general. Ya na nivel mundial nos ta mira cambionan tumando lugar. No ta pasa un dia cu bo ta tende di e cambio climatologico cu mundo ta pasando aden, cu tur e consecuencianan cu tin y lo bay tin pa bida manera nos conoce awe.
Algun operador cu ta traha den e industria turistico, pero tambe esnan cu ta sali cu boto pa pisca of pa placer mester realisa cu na momento cu causa daño na nos naturalesa y medio ambiente no ta nan trabou/negoshi so ta na peliger, pero di hopi otro persona trahando den e industria turistico y tambe esnan cu ta traha pafor di e industria turistico.
Nos tin cu corda cu dañonan na nos flora y fauna no ta regenera asina lihe. E ta tuma su tempo y si e daño ta grandi, kisas e no ta bini bek mas.
Departamento di naturalesa y medio ambiente ta pidi tur hende cu ta traha den e industria di turismo pa proteha nan propio industria door di traha y uza e recursonan natural na un manera sostenibel. Uza e recursonan na un forma responsabel pa asina no destrui bo propio industria, pero sigur pa no destrui otro especienan. Esaki ta bay tambe pa publico en general cu ta haci uzo di nos recursonan natural. Sea ta e beachnan, e awa of si nan ta practica piscamento.
DNM kier informa cu nos lo ta hunto cu otro departamentonan controlando kico ta tumando luga den e areanan aki. Nos ta pidi abo cuidadano pa ora bo wak mal uzo y destruccion di nos recursonan, nos flora y fauna, denuncia esaki. Por haci e denuncia uzando e plataforma di infraruba.com. Tambe si bo tin sugerencianan, reaccionnan positivo cu por yuda resolve algun di e situacionnan treci dilanti, nan ta bon bini.
Por fabor yama DNM, tel. 584-1199, puntra pa Yessi of contact nos via e-mail Dit e-mailadres wordt beveiligd tegen spambots. JavaScript dient ingeschakeld te zijn om het te bekijken.. Tambe por bishita nos website dnmaruba.org.


text:
ORANJESTAD – Nan parse kouchi di leon hel: seis sèl i riba nan seis mas. Nan ta den un depósito kaminda no tin bientu ta pasa, ounke ku a konstruí e prizòn arubano KIA haltu riba un baranka na kosta. Dieskuater hóben ta será eiden, di edat di 16 pa 20 aña. “Tin bia tin hóben di 15 aña tambe”, trahadó sosial Fejite Zijlstra ta konta.
No ta fásil pa drenta komo periodista. Kontrali na por ehèmpel prizòn di Kòrsou; ei asta nan a kuminsá transmití entrevista ku detenido. Pero no por papia niun ora ku detenido arubado. Tampoko ku esnan menor di edat, pa puntra nan kiko nan ta hasi i por ehèmpel si nan ta traha na nan futuro pa aworó ora nan sali nan no kai bèk.
“Ban, nos ta bai mi ofisina”, Zijlstra ta bisa purá. Tin un wardadó di prezu so i e hóbennan ta kuminsá bira intrankil, nan ta kuminsá grita i hasi boroto batiendo kontra e tralinan. Esaki no ta inkomun: parse semper tin falta di personal i ku esaki e preshon di un posibel eskalashon.
Den algun sèl tin paña i bandera ta kologá. Zijlstra: “Ofishalmente esaki no ta pèrmití, pasobra tur kos mester ta habrí. E personal mester por mira tras di e tralinan kiko ta sosodé den e sèlnan. Ke men e detenidonan no tin niun privasidat. Pero ya, e wardadónan ta pèrmití un ke otro. Si tin un razia, si ta hala tur e pañanan un banda.
E kortinanan ku nan mes a traha ta kologá dilanti tualèt i ducha, pasobra no tin separashon. Ademas den kada sèl tin un kama ariba ku abou pa maksimalmente tres persona, un kashi ku nan mester kompartí, un mesa i es ku por paga tin un fèn. “Si bo no por kumpra esaki bo tin mal suèltu. Por bira masha kalor, 40 grado. Ku konsekuensha ku tin hopi iritashon di kueru pa motibu di kalor. Ta inhumano. Òf deplorabel, mi no sa kon bo ke mi yama esaki. Ta na tur departamento t’asina.
‘Si bo no por kumpra un fèn bo tin mal suèltu. Por bira masha kalor’
30 aña e prizòn ta eksistí i e tin añanan kaba ta plama for di otro. Esaki ta kondusí na huimentu simpel manera 2019 tambe a mustra. Pero tambe na situashon peligroso. Parlamento ainda a duna minister di hustisia 4 mion florin (arubano) pa drecha lo mas nesesario. E minister ke un prizòn nobo pero ki dia e sèn pa esaki lo yega no ta kla te ainda. Segun Zijlstra ku e 4 mion a trata espesialmente e daño ku e detenidonan mes a kousa. “Dia nan a pega tur kos na kandela.”
E motibu di e bishita sinembargo ta mas pa mira kon ta trata menornan di edat ku a kondená. Espesialmente pasobra Aruba ta sera mucha tambe den un prizòn normal, miéntras ku segun wes nan mester bai un instansha hubenil spesial (PIJ) pa trato. Aktualmente kuater di e muchanan ei ta den KIA i nan no ta pertenesé ei. E krísis di corona a hasi tur kos pió, asina ta sali for di e informashon ku e trahadó sosial ta duna: na e departamentonan di hóben tur ta será kasi henter dia. Sin bishita òf algu di hasi den dia.
“Ofishalmente un menor di edat mester sinta su so. Pero den algun kaso tòg na ta pèrmití kompaño: un hóben asina yòn su so den un sèl, e ora ei e wardadónan di prezu ta wak ken na por pone serka dje.” Pa nan ta basta troumátiko den kuminsamentu, Zijlstra ta bisa. I awor ku corona e bishita di un ora pa dia ku un hóben ta pèrmití di risibí awor ta un kontakto di Skype.
“Nan tin derecho riba un ora di deporte tambe pero esaki no t’ei mas pasobra e dosente di deporte ku nos a haña via e plan di krísis a bai atrobe. Nos a haña un dosente tambe, pero ya, ta un persona so i esei no ta yuda mashá.” Segun Zijlstra e skolnan mester koperá, sigur si un detenido tin e edat obligatorio di bai skol. Pero tin di nan no ke koperá, òf tin difikultat ku tarea di kas i awor tur kos mester ta online. “E kos ta bai slo. I awor tur hende ta duna Covid falta.
‘For di Covid e lugá ta morto. E hóbennan mes ta bisa: no ta koregí nos’
Ántes ainda tabatin yoga un bia pa siman i boluntario entre otro tabata bin duna lès di muzik, pero for di corona niun hende no ta pèrmití mas pa bini. Un klas grandi ku èrko ta pará bashí.
Ofishalmente nan tur mester lanta 7 or, pero esaki no ta sosodé. Haña desayuno, drecha bo sèl, baña i partisipá na e programa di dia. Pero nos no tin programa di dia i tin falta di personal i di hopi kos. Ke men no tin disiplina pa e hóbennan ei. Nan por keda drumi henter dia si nan ke. For di Covid e lugá ta morto. E hóbennan mes ta bisa: no ta koregí nos. Anto e ora ei nos ta keda straño si aworó na ta riba kaya atrobe i yen di kos ta bai malu”, Zijlstra ta hari.
Pero su wowonan no ta hari. Despues di e entrevista, na kaminda di bai kas su frustrashon i rabia ta sali. Pero e ta espesialmente tristu. “Niun hende no tin interes berdadero pa e muchanan aki.”
Riba e preguntanan kon esaki por sosodé, ku tin tratado internashonal manera e tratado di derecho di mucha ku Aruba tambe mester tene su mes n’ e, tratado tokante derecho humano i ku asta tin supervishon anual di inspekshon hulandes di Hustisia i Seguridat di e prizòn arubano, Zijlstra ta kontestá: “Bon pregunta. Ta violá derecho di mucha i derecho humano generalmente na Aruba i lástimamente aki tambe. I, ya, bo por traha un rapòrt i bisa ku esaki no ta bon, anto kiko e ora ei?”
E departamento di hóben ta yen yen, pero no tantu pasobra kriminalidat hubenil ta oumentá. Segun e trahadó sosial i tambe e sifranan di hustisia i reklaseren, e hóbennan ta kometé krímen mas pisá. P’esei na ta haña kastigu mas pisá i nan ta keda será mas largu. Na kuminsamentu di e aña aki Aruba a hañ’é konfrontá ku kasonan serio: un hóben di 15 aña bou di sospecho di a hinka un hòmber mata durante fin di aña i apénas un siman despues un hóben di 16 aña ku a hinka su tawela mata.
Djabièrnè awor Jeffrey ta bini dilanti wes atrobe, e menor di edat ku bon mirá mester a bai un instituto spesial pa hóben despues di su promé kastigu. Pero Aruba no a mand’é ei pa falta di sèn. Despues di apénas tres luna afó, el a desviá atrobe i ta sospech’é di atento di asesinato.
Zijlstra: “Nò, naturalmente mi no ta sorpresá ku hóben manera Jeffrey ta haña nan den problema atrobe. Pasobra aki no tin nada pa nan, djis sera un hende. Tin prueba ku kastigu so no ta yuda. I KIA ta djis un skol pa siña kue mal kaminda si bo no hasi nada. Ademas: es ku ta será aki den ta un produkto di ei ‘fó. Naturalmente semper lo tin hóben ku kondukta desviante. Pero si organisá e kos mihó pafó, lo tin ménos di nan aki den.


text:
ATIA ta kere firmemente den reuni regularmente cu mandatarionan y instancianan importante pa asina mantene un relacion estrecho cu ta facilita dialogo na momento cu mester intermedia na fabor di comerciantenan cu ta miembro di ATIA.
Den e cuadro aki, diamars merdia ATIA a ricibi bishita di Minister Dowers pa un update di tur esfuersonan cu tin pa combati y preveni criminalidad riba nos isla. Actualmente Ministerio di Husticia ta trahando riba un plan di maneho pa 2017 cu lo wordo presenta pronto. Den esaki no solamente lo enfoca riba e parti di combati criminalidad pero tambe riba e parti preventivo caminda e aspecto di nos hobenan lo wordo inclui den e plan.
Un di e problemanan enfrentando nos comunidad na e momento aki ta e caso di ilegalidad. Den medionan di comunicacion por lesa riba varios caso caminda Polis y Warda Nos Costa ta controla negoshinan y ta bin hanja ilegalnan trahando na e establecimento. Loke e comerciantenan aki mester realisa ta cu dunando ilegalnan trabou, esaki no solamente ta stimula hendenan procedente di otro paisnan pa drenta nos pais, probablemente na un manera legal, y dicidi di establece nan mes ilegalmente na Aruba, pero tambe ta trese costonan innecesario pa gobierno. Na momento cu un persona cu ta habitando e isla ilegalmente bira malo of muri, e gastonan ta cai riba Aruba. Ora di deporta e personanan aki, tambe e gastonan ta cai riba Aruba.
ATIA como representante di e mayoria di comerciante aki na Aruba ta urgi e comerciantenan pa no participa den e practicanan aki, cu riba su mes tambe ta un crimen. Mester pone enfasis tambe riba e caso den cual si un negoshi ta hasi uso di un contractista y e contractista aki ta hasi uso di e labor di personanan cu ta ilegalmente na Aruba, no solamente e contratista ta responsabel pero tambe e negoshi cu a contrata e contractista aki. Como comerciante mester asumi e responsabilidad y sa ken ta trahando pa e negoshi en realidad. Ministerio di Husticia ta trahando riba maneranan pa atende cu e problema aki di un manera mas efectivo.
ATIA ta spera cu pa 2017 gobierno lo pone mas fondonan disponibel pa seguridad pa asina tin mas inversion den e area aki. ATIA semper ta dispuesto pa scucha y comparti informacion y alabes bin cu sugerencianan alternativo pa combati y preveni criminalidad.


text:
Mision y Ambicion
E mision di APFA ta pa suministra y percura pa e pensioen di su participantenan.
E ambicion mas importante ta pa contribui na bienestar di e poblacion profesional di Aruba door di ofrece un siguransa financiero pagabel pa e participantenan, despues cu nan baha cu pensioen. Ademas APFA ta boga pa aumenta e conscientisacion di e pueblo di Aruba riba e importancia pa tin un planificacion financiero prome y despues cu a baha cu pensioen.
Nos ambicion pa indexacion ta condicional. Por adapta e pensioen na aumento di costo di bida solamente si e posicion di e fondo ta permiti esaki y tanten cu esaki no trece riesgo inaceptabel pa e fondo. E ehecucion di nos areglo di pensioen ta tuma luga segun e standard di mas halto di calidad y cautela, cu gasto realistico y conforme legislacion y regulacion di ley.
APFA ta kere cu e por contribui na e desaroyo economico di Aruba. E inversionnan sinembargo mester cumpli si cu e ambicion y restriccionnan relaciona cu e diversificacion y e expectativa di rendimento netto pa APFA. Inversion mester ta socialmente responsabel y mester contribui preferiblemente directo of indirecto na bienestar di e participantenan di APFA. Den ningun caso e mag perhudica e participantenan.


text:
ULTIMO ORA:BONEIRU.
KASO DI TIROTEO KU UN HERIDO.
Manera nos a informa kaba un kaso di tiroteo a tuma lugar enfrente di un cafe na altura di kaya nikiboko noord djaluna marduga alrededor di 1 am.
Un homber ful na pretu bisti y kara tapa a sali for di un kas no habita parti pariba di e cafe y a kuminsa los tirunan dirigi riba un homber di inisial J.F. miho konosi komo bombo.
Diferente testigu na e sitio mester a sak abou pa bala no alkansa nan.
E sospechoso a los sigur 3 tiru prome ku ela kore tras di su viktima kaminda ela bolbe los 2 tiru mas den su direkshon.
Polis ta investigando si e viktima tambe lo a los tiru bek riba esun ku a tira riba dje.
E viktima ku a risibi entre 3 perforashon di bala a kore y a bai kai pega ku e porta di entrada di pachi’s place.
Aki nan e sospechoso despues di tabata persigi su viktima a kore bai perde den mondi ey banda.
E viktima J.F. di 20 anja di edat a hanja bala na altura di su kara , lomba y barika.
Ambolans a presenta mesora pa duna e viktima prome asistensha.
Awe mainta a transporta e viktima pa Colombia pa tratamentu mediko mas avansa.
Su situashon ta stabiel y milagrosamente ela skapa.
Polis ta investigando kiko eksaktamente a kondusi na e tiroteo tambe.
E investigashon ta den ful swing y lo no dura masha ku detenshon lo bai kai relashona ku e kaso aki.
Basta persona ku tabata na e sitio durante di e tiroteo a skapa ku bala no a alkansa nan.
FUENTE: AIMED AYUBI.
NOTISIA KU BO POR KONFIA.
RIBA NOS APP Y FACEBOOK PAGE TIN POTRET.
KORDA LIKE E FB PAGE PABO SIGI HANJA NOTISIA.


text:
Parlamento riba peticion di fraccion di MEP cu ta un iniciativa di colega di fraccion Hendrik Tevreden, a haci e peticion pa yama Minister President di Aruba den un encuentro publico pa duna splicacion tocante e proceso di screening di Ministernan di Gabinete Wever-Croes II. Esaki despues cu desde reunion den parlamento pa aproba e credencialnan di minister, partidonan den aliansa solido den coalicion a dicidi di uni pa exigi pa haya sa contenido y informacion relaciona cu e screening siendo cu pa ley esaki no ta permiti. Ademas di esaki ta exigi CV di e miembronan di gabinete tambe.
E parlamento aki ta e di 11 constelacion desde pais Aruba, por lo tanto esaki ta e di 11 gabinete cu ta goberna Aruba tambe desde cu Aruba a bira pais. E reunion yama pa e miembronan di fraccion di MEP riba e topico aki ta casi e unico den 35 aña. Tur e conmocion y peticion di oposicion ta algo nobo. Pero p’esey Parlamentario Setty Christiaans-Yarzagaray ta contento cu a atende cu e topico aki debidamente y cu tur transparencia. E proceso cu a cana pa cu screening ta un proceso cu a cana semper pero awe kier insinua cu e proceso a bay diferente of tin cambio. P’esey Parlamentario Setty Christiaans-Yarzagaray a haci e pregunta cu si ultimamente Marisol Lopez-Tromp a pasa screening si e procedura tabata diferente of tin cambio. Contesta cu a ricibi di Prome Minister, Evelyn Wever-Croes a confirma cu e tabata exactamente mesun proceso di screening.
E parlamentario ta puntra su mes ki balor agrega tin pa entrega CV di minister na parlamento siendo ta na un gobierno su discrecion e profil desea di personanan pa yena e diferente funcionnan di minister. No ta mane na un departamento di gobierno of den sector priva cu tin un proceso di solicitud unda ta purba yena un posicion basa riba descripcion di función, e persona su capacidad, su estudio y experencianan. Den caso di entrega un CV mes, con parlamento por husga si e persona ta capaz? Si por ehempel wak bek na trayectoria politico, tin colega den parlamento awe cu a forma parti di mas constelacion di Gobierno cu un background social y a bira minister di Infrastructura y Enseñansa.
Parlamento tin e trabou di control berdad pero riba con ta gasta e placa presupuesta y si ta ehecuta y realisa plan di maneho. Pues NO ban bruha kico ta e rol di nos funcion den parlamento. Ademas awendia en bes di CV por sigui mayoria hende riba Facebook of por hasta Google. Den pasado ex-Minister di Infrastructura a yega hasta di screen inversionista uzando Google segun su declaracion. Ademas si tin algo scur den pasado di un persona, e parlamentario no ta kere cu e lo aparece riba CV manera por ehempel si e tawata adicto.
Parlamentario Setty Christiaans-Yarzagaray ta kere cu si ta desea cambio den e ley di screening, coleganan den parlamento por introduci cambio den e ley, pues mester hacie parti di nos trabou. Nos ta un pais den desaroyo y e Parlamentario ta kere sigur cu nos no mester sali cu critica so pero tambe aporta na e solucion y aporta realmente na futuro di nos pais.


text:
Kralendijk – For di desèmber aña pasá Ka’i Mimina, ku ta un filial di Kas di Kuido di Fundashon Mariadal, a muda bai un ala den e edifisio di Fundashon Mariadal.
E mudansa temporal tin komo bentaha ku e ayudo di kuido di Fundashon Mariadal ta mas fásil alkansabel pa e klientenan di Ka’i Mimina. Temporalmente nan por bai den ala K, ku huntu ku e hòfi parti paden a keda adaptá levemente pa e propósito aki. E ala aki tin un entrada apart. E klientenan ta sinti nan mes bon na nan ubikashon temporal nobo.
“Ka’i Mimina manera tur hende konosé den bario Tera Kòrá, a muda debí na situashon di e edifisio. Pues pa tur seguridat a bai awor na Fundashon Mariadal. Esei no ta nifiká ku e servisio no tei mas. Tur kos a sigui na un otro sitio. 25 kliente tabata bishitá Ka’i Mimina, sinembargo debí na e situashon aktual di CoViD-19, 11 ta na e sitio nobo ku ta na Fundashon Mariadal. E edifisio di Ka’i Mimina den Bario Tera Kòrá, ta rekerí atenshon pa e ta mas apropiá pa e kliente.
Pa motibu di e vírùs di corona aktualmente e klientenan di Ka’i Mimina no por risibí bishita. Asina ku e situashon na nos isla mehorá, nos ta spera di por anulá e limitashon aki.
Ka’i Mimina ta un akohida eksterno pa durante dia di Fundashon Mariadal pa hendenan ku tin nesesidat di un tratamentu durante dia. Originalmente e akohida tabata ubiká na Tera Kòrá.
KA’I MIMINA TIJDELIJK VERHUISD
Kralendijk – Ka’i Mimina is sinds december vorig jaar tijdelijk verhuisd naar een vleugel binnen Fundashon Mariadal.
De tijdelijke verhuizing heeft als voordeel dat de zorghulp van Fundashon Mariadal eenvoudiger bereikbaar is voor de cliënten van Ka’i Mimina. Zij kunnen tijdelijk terecht in vleugel K die daarvoor, samen met de binnentuin, licht is aangepast. Deze vleugel heeft een aparte ingang. De cliënten hebben het naar hun zin op hun tijdelijke nieuwe locatie.
Vanwege het coronavirus kunnen de cliënten van Kai Mimina momenteel geen bezoekers ontvangen. Zodra de situatie op het eiland verbetert hopen we deze beperking te kunnen opheffen.
Ka’i Mimina is een externe dagopvang van Fundashon Mariadal voor mensen die een dagbehandeling nodig hebben. De opvang was oorspronkelijk gehuisvest in Tera Kora.


text:
Gobierno di MEP atrobe ta confirma cu campaña ta un cos y gobernacion otro cos
Asunto di permiso a sorprende hopi hende
Covid a bolbe enfatisa cu gobierno actual, realmente ta mira un diferencia den campaña electoral y gobernacion caminda ta priminti shelo y tera den campaña y ora tin cu goberna ta saca huña y mustra kico nan intencion realmente ta.
Parlamentario pa fraccion di AVP, sr Robert Candelaria ta mutra cu no ta prome biaha cu e cos aki ta sosode y ta net ex lider di MEP Nelson Oduber, a yega di bisa pueblo cu campaña ta totalmente diferente na gobernacion di e pais.
“Gobierno ta priminti te asta amnistía y asilo den campaña di ciudadanonan di otro pais pero ora goberna ta keda sin prolonga permiso di hendenan cu ta biba y traha legalmente na Aruba pa añanan caba.
Ta imperativo pa nos cuida nos frontera, nos mercado laboral y reglamenta ken ta drenta ya cu un ‘free for all’ no ta acceptabel pero e otro extremo tampoco por ta aceptabel, caminda ta usa hende y despues core cu nan y no kier tende di nan, locual simplemente no por.
Mi por a tuma nota cu e empleado, como relacionista publico Dimas, ta splica Minister su maneho pa cu permiso pa stranhero, un maneho den cual mayoría di hendenan cu a bin yuda pone nos economia y carga nos turismo hunto cu nos, awor ta ser trata di e forma aki.
Un di e puntonan cu a wordo presenta ta cu ’Personanan cu tin menos di 5 permiso lo por haña un renobacion di nan permiso di trabou den caso cu e mercado laboral ta permiti y nan tin den poder di un documento positivo di DPL’.
Loke por interpreta di e maneho di e Minister encarga cu esaki, ta mustra cu tin un bon chens cu lo no prolonga permiso di trabou di e hendenan aki si nan tin 5 permiso of menos.
Aki atrobe nos ta mira cu Minister ta prefera pa tira su trahadornan bou bus ora mester duna un mensahe cu tal bes ta menos popular den su bista.
Aki Minister mester a duna cara y anuncia su maneho y no laga e ciudadanonan aki den un incertidumbre.
Nos ta lamenta cu minister Andin Bikker di Dimas y minister Glenbert Croes di DPL mes no a bin splica e cantidad grandi di hende bibando y trahando legalmente na Aruba cu e maneho ta bay cambia y tal bes nan lo mester bay nan pais bek.
Bay bek despues di a invertí den Aruba y cuminsa un bida aki pa nan mes y nan famia. No mester trata hende asina.


text:
LO TRATA PREOCUPACIONNAN DI DOCENTENAN DI EMMASCHOOL DEN CONSEHO DI MINISTER
Diahuebs mainta Prome Minister Evelyn Wever-Croes a ricibisindicatonan SIMAR y SEPPA hunto cu docentenan di Emmaschool cu tabata na Bestuurskantoor pa expresadiferente preocupacion cu nan tin relaciona cu plannan di Minister di Enseñansa Rudy Lampe pa ‘fuseer’ / uni, e scolnanPaso pa Futuro y Emma.
Premier Wever-Croes a expresa cu a tuma nota a traves di prensa, cu tabatin preocupacionnan andando pero no a haya un oportunidad pa ‘verdiep’ den e problematica. Sinembargo e grupo a presenta na Bestuurskantoor y a pidi pa atencion, pa cual Prome Minister a ricibi e carta. Den e carta nan ta dunasplicacion di e situacion y ta pidi pa mas tarda diamars awo, bin un decision si ta para e fusion di e scolnan si of no.
Segun Prome Minister a splica, e ta dificil pa bisa dibiaha si ta para algo cu tin di haber cu enseñansa, considerando e responsabilidad politico cu e Minister di Enseñansa tin cu carga. Y como Prome Minister ta boga pa e principionan di bon gobernacion wordo aplica y si ta trata cambionan grandiden maneho, cambionan cu ta afecta eseñansa especial negativamente, esey ta cosnan cu tin cu vela pa no pasa.
Durante e reunion a scucha algun di e argumentonan cu e sindicatonan a trece dilanti y a comparti e plan cu sr. Lampe a traha cual e sindicatonan a indica di no a ricibi e plan aki.
“Mi tambe ta bay studia e plan y mi por bisa cu enseñansaspecial ta enseñansa cu ta hopi cerca di mi curason y nosmuchanan special mester di hopi atencion. Ademas e trabou cu ta wordo haci pa enseñansa special ta grandisimo, p’esey e ta lamentabel pa mira e tension cu tin aworaki. Mi lo haci mi maximo esfuerso posibel pa trece trankilidad den enseñansaspecial pasobra nos muchanan mester di trankilidad pa atendecu e retonan diario cu nan tin”.
Premier Wever-Croes a conclui bisando cu lo trata e tema den Conseho di Minister y pa otro siman lo mester tin solucion.


text:
KRALENDIJK – Djamars a tuma lugá entrega di e promé tarheta di deskuento pa miembronan di AFBW ku hasi kompra na ‘Lovers Ice Cream Parlor Bonaire’.
Cherel Kwidama, presidente nobo di sindikato ‘AFBW’ a papia tokante loke a tuma lugá. “Loke a sosodé awe ta un parti di e reorganisashon di ‘AFBW’. Ta trata di un tarheta di miembresia i ‘Lovers Ice Cream’ ta e promé negoshi ku ta bai duna un deskuento na tur miembro di ‘AFBW’ ku hasi kompra na e establesimentu. AFBW ta un federashon ku mas o ménos 400 miembro i tur por hasi uso di e karchi momentu ku nan kumpra algu na ‘Lovers Ice Cream’. Nan ta haña un deskuento di 10 porshento. E idea ta pa buska mas negoshi i kompania ku ke duna rebaho na miembronan di AFBW ku e tarheta di miembresia. Nos ta bai atendé awor ku supermerkadonan, lugá ku ta bende paña i mas. Den e temporada ku nos ta bibando aden, nos ta mira ku tantu e negoshi por haña mas kliente i e persona ku ta hasi kompra por haña un deskuento, loke sigur ta yuda ekonomia i suavisá e situashon. AFBW ta gradisí Lovers Ice Cream pa aseptashon di e proyekto aki i ta enkurashá otro negoshante nan pa nan tambe por forma parti di e proyekto. Den e situashon aki kada dòler ta yuda, “Kwidama presidente di AFBW a menshoná na Radio Live 99.9 FM.
Propietario di Lovers Ice Cream Parlor Bonaire, sr. Jarrod Dijkhuizen, a konta kon a yega na e idea di e karchi di deskuento. “Hopi empleado di Fundashon Mariadal ta bin kumpra eiskrim i mi a bisa nan si nan ta bin ku grupo grandi di hende, nos por duna deskuento. Despues di algun dia mi a haña bishita di hendenan di ‘AFBW’, i nos a sinta na mesa pa wak kiko por yega na dje. Nos a deliberá i asina e idea a nase pa traha un karchi i momentu ku miembronan di ‘AFBW’ kumpra kos na ‘Lovers Ice Cream’, nan ta haña 10 porshento di deskuento. No solamente e miembro di ‘AFBW’ ta risibí deskuento. Si e miembro bini ku algun persona ku no ta miembro di AFBW, nan tambe ta gosa di e 10 porshento di deskuento. Boneiru i mundu kompletu ta den un situashon ku no ta hopi rendabel. Na Boneiru no tin turista aktualmente. Mi ta spera hopi mas negoshi ta bai partisipá na un karchi manera esaki, ya asina duna un deskuento na e kumpradó. ‘Lovers Ice Cream’ ta e promé, i mas negoshi mester djòin i huntu nos ta kontinuá ku bon resultado pa ekonomia,” Dijkhuizen kende ta propietario di ‘Lovers Ice Cream Parlor Bonaire’ a bisa.
Riba potrèt entre otro momentu ku e promé persona a hasi uso di e tarheta di miembresia pa risibí deskuento serka propetario di Lovers Ice Cream kompañá pa Saphira Janga, kende ta representante/shopsteward di ‘AFBW’.


text:
Division Damas
Torneo AVB 2021 Division Damas
Torneo AVB 2021 Schedule
Torneo AVB 2021 Resultado
Torneo AVB 2021 Goleador
Division Damas
- August 23, 2021 4:02 pm
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu Panama, El Salvador, Barbados y Belize. Cada pais lo hunga cuatro wega, dos na cas y dos afo. Weganan ta tuma luga entre 24 cu 30 di november 2021 y entre 6 cu 12 …Categories: AVB Division Damas Uncategorized
- April 25, 2021 12:52 pm
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta un biaha mas den top di e deporte rey, e biaha aki nan a gana e torneo ‘Festival Damas 2021’. Un torneo cu a atrae hopi ekiponan femenino di rond di nos isla. …Categories: Division Damas